 UNIVERSITATEA TITU MAIORESCU FACULTATEA DE PSIHOLOGIE INTRODUCERE ÎN PSIHOTERAPIE 1 INTRODUCERE 1.Coordonatorul cursului este lector univ. drd. Valentina Neacşu, profesor titular al Facultăţii de Psihologie a Universităţii Titu Maiorescu. CURSUL 1.Introducere ♦ este un curs de un semestru, creditat cu un număr de 7 credite. 2.Prescriere ♦ Cursul constă în prezentarea curentelor şi conceptelor de bază în psihoterapie. 3.Conţinut ♦ În acest curs vor fi studiate principalele noţiuni şi problematici ale psihoterapiei. 2 PRELEGEREA 1 INTRODUCERE Conţinuturi: 1.1. Definiţia psihoterapiei 1.2. Obiectivele psihoterapiei 1.3. Etapele demersului terapeutic 1.4. Clasificarea principalelor sisteme terapeutice Obiective: 1. Înţelegerea conceptului de psihoterapie 2. Înţelegerea desfăşurării procesului terapeutic 3. Introducerea în universul diversităţii şcolilor psihoterapeutice Precerinţe: Nu este cazul Expunere: 1.1. Definiţia psihoterapiei Societatea contemporană, în special în ţara noastră, implică o serie de transformări extrem de rapide, mult mai intense decât în orice altă perioadă a evoluţiei societăţii. Aceste transformări solicită adaptări la fel de rapide, care sunt cu atât mai dificil de realizat cu cât mecanismele de adaptare ale individului sunt mai puţin dezvoltate. Din acest motiv nevoia de psihoterapie este într-o continuă creştere – tot mai multe persoane trăiesc un puternic sentiment de inadaptare şi inadecvare pe care nu ştiu cum să îl controleze. Psihoterapia presupune astfel o aplicare sistematică şi conştientă a unor mijloace psihologice de influenţare a comportamentului uman cu scopul de a îmbunătăţi trăirea 3 subiectivă a persoanei şi de asemenea de a-i permite acesteia să se adapteze în mod eficient la realiatea exterioară. Orice demers psihoterapeutic porneşte de la premisa că oamenii au capacitatea de a-şi modifica sistemul de atitutidini si comportamentul, învăţînd noi strategii adaptative. Persoana reuşeşte să se elibereze de anxietate, depresie şi de toate celelate trăiri negative care îi perturbă comportamentul şi au efecte negative şi asupra celorlalţi, asupra tuturor grupurilor de apartenenţă ale acesteia – familial, socio-profesional, de prieteni, etc. Putem defini astfel psihoterapia ca o acţiune psihologică sistematică, planificată şi intenţională, avînd la bază un sistem teoretic conceptual bine pus la punct, exercitată de către un psihoterapeut calificat asupra unui client (Watson 1963). Profesia de psihoterapeut poate fi exrcitată de psihologi sau medici, în conformitate cu legea psihologului, pe baza atestatului de liberă practică. Condiţiile de obţinere a atestatului sunt reglementate de Colegiul Psihologilor din România, această instanţă fiind cea care acordă dreptul de liberă practică într- una dintre cele trei forme – psihoterapeut debutant (care lucrează sub supervizare), specialist şi principal (formator). 1.2. Obiectivele psihoterapiei sunt: 1. dezvoltarea personală şi promovarea sănătăţii psihice. Acest lucru permite clienţilor să îşi descopere şi conştientizeze punctele tari şi punctele slabe şi să se poată autorealiza, să se poată raporta în cel mai eficient mod posibil la realitatea psihică, fizică şi socială. 2. prevenirea tulburărilor. Astfel în cadrul populaţiei expuse factorilor patogeni se pot realiza diverse programe de prevenţie şi de construire a unor paternuri de adaptare corespunzătoare. 3. tratamentul sau terapia tulburărilor deja manifestate. În acest caz psihoterapia urmăreşte: P scoaterea clientului din criza existenţială în care se află; P eliminarea sau reducerea simptomelor; P întărirea eu-lui şi a capacităţii integrative a clientului; P rezolvarea sau reconstruirea conflictelor intra psihice; 4 P modificarea structurii personalităţii în vederea obţinerii unei funcţionări mai mature, cu o capacitate mai mare de adaptare la mediu; P reducerea sau înlăturarea acelor condiţii de mediu care produc sau menţin comportamente de tip dezadaptat; P modificarea opiniilor eronate pe care le au clienţii despre ei şi despre lumea înconjurătoare; P dezvoltarea unui sistem clar a identităţii personale. Succesul terapiei se apreciază prin: a. Trăirea subiectivă a clientului (dispariţia simptomelor); b. Recunoaşterea socială (progresele realizate în profesie, familie, etc) c. Materializarea expectaţiilor terapeutului în ceeea ce priveşte modificările realizate în sfera personalităţii şi comportamentului clientului. 4. reabilitarea care urmăreşte să împiedice sau să diminueze consecinţele unei boli deja instalate, care poate fi nevindecabilă şi care este deja în tratament. Studiile de specialitate (Johnson, 2006) relevă faptul că 32 de experţi americani au fost întrebaţi cum prevăd viitorul psihoterapiei. Răspunsul unanim a fost “creşterea interesului şi accentului pentru autodeterminare în psihoterapie”, ceea ce înseamnă creşterea popularităţii metodelor de “automodificare”, a grupurilor de autoajutorare, a procedeelor de autoreglare (însuşirea unor deprinderi de comunicare, de modificare a comportamentului, de decondiţionare biofeedback, relaxare, imaginaţie dirijată etc.) Astfel în cadrul acestui demers clientul trebuie să înveţe să stea pe propriile lui picioare şi este responsabil de propria însănătoşire, iar psihoterapeutul sau consilierul este un fel de profesor care îl învaţă ce trebuie să facă pentru a-şi dobândi, păstra sau îmbunătăţi sănătatea mentală. 1.3. Etapele demersului terapeutic: I. Prima etapă presupune stabibilirea contactului şi a alianţei terapeutice. Relaţia terapeutică începe să se construiască din primul moment al terapiei şi continuă să se dezvolte pe tot parcursul acesteia. Este important să fie o relaţie bazată pe încredere şi respect reciproc. O relaţie terapeutică bună, începe de la o alianţă terapeutică bună. Studii recente au demonstrat că succesul terapiei este mai degrabă legat de o relaţie terapeutică bună, decât de cadrul teoretic în care se desfăşoară intervenţia. 5 De la început trebuie stabilit contractul terapeutic care presupune precizarea cadrului de desfăşurare a terapiei - tehnica utilizată, dispozitivul terapeutic (datele prestabilite a unei şedinţe de terapie cum ar fi durata şi frecvenţa şedinţelor, aspectele financiare, etc.) II. A doua etapă este etapa diagnostică- interviul sau anamneza, în care accentul se pune pe colectarea informaţiilor. În general, colectarea de informaţii trebuie să atingă următoarele arii de interes: • Abilităţile intelectuale, fizice, emoţionale, sociale ale persoanei pentru a se identifica aspectele în care necesită sprijin; • relaţiile individului cu ceilalţi şi dacă există suport în cadrul grupului său de apartenenţă; informaţii despre mediul familial (familia de origine şi cea actuală, dacă este cazul) şi cel socioprofesional. • istoricul relaţiilor sale cu ceilalţi – dacă au apărut modificări şi în ce sens; • aspecte care ţin de bunăstarea fizică şi psihică a individului; • problema pentru care clientul ajunge în terapie. Pe baza acestor informaţii se vor putea contura : • factorii de risc (punctele vulnerabile, slabe), • factorii de protecţie, • anumiţi factori care în condiţii specifice ar putea juca un rol pozitiv (de protecţie) sau negativ (de vulnerabilizare). Este necesar ca acest proces de strângere a datelor să fie unul benefic pentru persoana aflată în terapie, terapeutul trebuind să se asigure că nu îi aduce deservicii acestuia. De asemenea ceea ce spune persoana trebuie tratat cu respect, chiar dacă acesta nu spune adevărul în totalitate, fiind mai importantă înţelegerea motivului pentru care alege să prezinte lucrurile în acestă manieră (poate fi vorba despre teamă sau despre un alt factor distructiv). După de datele au fost colectate, acestea vor fi analizate, evaluate, într-un proces în care se fac conexiunile posibile, în cadrul teoretic ales. Este foarte importantă o monitorizare atentă şi continuă a persoanelor aflate în terapie, cu sensibilitate şi receptivitate la datele noi care apar şi sunt relevante precum şi cu flexibilitate în introducerea lor în procesul intervenţiei. În acest caz este de maximă importanţă o bună formare teoretică a practicianului. Cu cât formaţia teoretică a celui care intervine este mai şubredă cu atât căderea într-o rutină care inhibă întrebările dar şi eficienţa este mai scăzută. 6 Cadrul teoretic reprezintă creierul intervenţiei, cel care: • solicită un anumit tip de date, • percepe datele, • le procesează şi înţelege, • le selectează pe cele relevante, • conectează diferitele informaţii, • ghidează intervenţia, • face intervenţia flexibilă şi eficientă în funcţie de noile informaţii care apar. În etapa de analiză şi evaluare se formulează punctele nevralgice ale situaţiei, problemele, nevoile care se manifestă şi se încearcă identificarea tipului de problemă. Toate aceste date vor orienta alegerea modalităţilor, a tehnicilor de intervenţie. III. A treia etapă a demersului terapeutic este constituită de stabilirea scopurilor. Scopurile generale ale intervenţiei sunt următoarele: • Asigurarea confortului psihologic şi a dezvoltării psiho-sociale optime; • Creşterea încrederii în sine, a sentimentului capacităţii, a înţelegerii relaţiilor sociale, a capacităţii de reflecţie asupra evenimentelor trecute şi de planificare a celor viitoare, a autonomiei; • Contrazicerea modelelor internalizate de funcţionare a lumii care reflectă insecuritatea individului prin dezvoltarea unor relaţii de încredere cu ceilalţi; • Scăderea riscurilor şi a factorilor de stres (de exemplu probleme neuro-biologice sau un temperament dificil, inadaptări: comportamente antisociale, psihopatii, depresii, consum de alcool, droguri, violenţă domestică, insatisfacţii în viaţa de cuplu). • Creşterea influenţei unor factori de sprijin, de protecţie (concomitent cu pararea acţiunii factorilor adverşi); (de exemplu stare de sănătate bună, un temperament facil, autonomie, încredere în sine, orientare socială sănătoasă; abilitatea de a soluţiona probleme; sentimentul eficienţei care duce la creşterea încrederii în sine şi a autonomiei; plăcerea de a fi împreună alţii; viaţă de familie armonioasă, caldă) • Construirea unor sisteme de sprijin care să încurajeze şi să întărească eforturile persoanei de a face faţă. Scopurile şi obiectivele specifice sunt stabilite împreună cu clientul. 7 IV. Următoarea etapă a intervenţiei o constituie planificarea. Intervenţia poate fi centrată pe: • Individ • Pe grup Dacă intervenţia este centrată pe individ, discuţiile libere, informale, vor întări capacitatea şi disponibilitatea de reflecţie a persoanei cu privire la modul în care se vede pe sine şi pe ceilalţi şi modul în care se relaţionează cu lumea (mecanismele lui defensive). Astfel de discuţii au un caracter educativ şi formator în acelaşi timp, individul deprinzând un mod mai comprehensiv de relaţionare cu ceilalţi şi o mai bună înţelegere a nevoilor celorlalţi. Discuţiile acestea care au nevoie de o atmosferă informală, de acceptare totală, participativă. Psihoterapia va ţinti demontarea mecanismelor inadecvate de apărare prin aducerea la nivelul conştientului a tensiunilor, suferinţelor refulate, neprelucrate. Intervenţia centrată pe individ va urmări şi antrenarea rolurilor generice şi modificare paternurilor relaţionale disfuncţionale. Dacă este cazul se pot folosi şi tehnici care presupun lucrul cu metafora, în special în cazul copiilor sau atunci când conţinuturile scoase la suprafaţă sunt prea dificile. Dacă intervenţia este centrată pe grup, va urmări formarea deprinderilor membrilor de soluţionare în comun a problemelor, de planificare în scopul evitării conflictelor şi a dezvoltării solidarităţii (coeziunii) de grup. În acest scop persoanele vor trebui învăţate tehnici de soluţionare a problemelor, modalităţi de lucru în grup, reunind toţi membrii grupului pentru discutarea problemelor şi găsirea soluţiilor. Toate aceste momente în care indivizii vor relaţiona cu ceilalţi într-o atmosferă plăcută sunt momente de corectare a modelului internalizat de funcţionare a lumii. Sunt apreciate ca fiind benefice anumite tehnici cognitiviste, de scurtă durată, care pot dezvolta deprinderi ale persoanelor de a răspunde constructiv în situaţii dificile. O tehnică utilă de lucru este tehnica raţional - emotivă construită de Ellis, care propune o abordare cognitivă a emoţiilor în câţiva paşi bine structuraţi care pot constitui un suport important pentru consilier mai ales atunci când se află la început şi nu are o vastă experienţă profesională (Lishman,1993). Participarea la grupuri de sprijin în care sentimentul unei înţelegeri reciproce dă forţă individului şi îl ajută să îşi depăşească blocajele plecând de la respectul faţă de grup, respectul de sine, ca parte a grupului. Tot în acestă etapă trebuiesc stabilite resursele materiale şi umane necesare ca şi modalitatea de obţinere a acestora. 8 V. Următoarea etapă este constituită de punerea în practică a planului stabilit, intervenţia propriu zisă. Intervenţia propriu-zisă presupune punerea în practică a planului stabilit, ţinând cont de condiţiile concrete (de mediu, de persoanele implicate şi de relaţiile dintre aceste, etc), de obiectivele stabilite şi de informaţiile care pot apărea pe parcurs. Evaluarea şi analiza, reprezintă un proces continuu de-a lungul întregii intervenţii terapeutice. Informaţiile care se acumulează pe parcursul intervenţiei schimbă imaginea iniţială a situaţiei, relevă alţi factori de vulnerabilitate sau de protecţie. Factorii de protecţie şi risc ce nu au fost relevaţi iniţial dar care apar pe parcurs vor fi luaţi în calcul şi pot schimba scopurile iniţiale pot reorienta întregul proces terapeutic. De asemenea realizarea unor scopuri intermediare poate atrage după sine apariţia unor alte obiective sau pot pune în evidenţă existenţa altor motivaţii (care nu au fost precizate iniţial) şi care determină alte obiective. Terapeutul trebuie să rămână flexibil şi să utilizeze în mod creativ atât popriile sale resurse cât şi pe cele ale persoanelor implicate, indiferent că este vorba despre persoanele aflate în terapie sau din grupurile de suport. Acest lucru nu înseamnă că regulile şi principiile stabilite iniţial trebuie schimbate doar pentru că cineva doreşte acest lucru – acestea trebuie să fie păstrate pentru că ele constituie cadrul de referinţă al terapiei, care securizează clienţii şi le permit acestora să îşi reîncadreze pe baze realiste propriile vieţi şi modelele de comportament. VI. Ultima etapă este etapa de evaluare a terapiei. Etapa de evaluare este esenţială în desfăşurarea oricărui proces şi ne referim atât la evaluarea de către terapeut a rezultatelor cât şi la evaluarea făcută de către clienţi. Un obiectiv secundar al acestei etape este stabilirea cu siguranţă a îndeplinirii obiectivelor şi a posibilităţii de a încheia procesul. Pot exista şi evaluări intermediare care au ca scop evidenţierea elementelor noi şi corectarea planului iniţial de intervenţie. Frecvenţa acestor evaluări intermediare va fi stabilită de terapeut în funcţie de dificultatea cazului şi de modul în care acesta evoluează. Rolul evaluării pentru clienţi este dublu – pe de o parte permite acestora să îşi conştientizeze achiziţiile (ceea ce se va solda cu efecte pozitive în planul încrederii în sine şi a stimei de sine) şi pe de alta, evaluarea finală marchează terminarea consilierii, permiţând clientului să se desprindă din această relaţie. 9 Este de maximă importanţă ca intervenţiile pe care terapeutul le consideră eşecuri să fie analizate cu multă atenţie. Numai astfel acesta va reuşi să înveţe din greşeli, adică să acumuleze experienţă. Experienţa împreună cu cunoştinţele şi informaţiile dintr-un anumit domeniu construiesc expertiza celui care intervine în domeniul respectiv. Este preferabil ca analiza şi reflecţia asupra eşecului să aibă loc într-o echipa multidisciplinară, pentru că astfel se poate evalua mai realist situaţia minimizând efectele sentimentelor neplăcute care se asociază unei nereuşite. Evaluarea nu trebuie să se centreze doar asupra aspectelor negative ci trebuie să fie constructivă, să pemită tragerea unor concluzii utile pentru o intervenţie viitoare. De asemenea trebuie evaluate intervenţiile considerate reuşite pentru stabilirea elementelor care au condus la succes şi pentru găsirea unor modalităţi de transfer a acestora şi pentru alte intervenţii viitoare. 1.4. Clasificarea principalelor sisteme terapeutice PROBLEMA ABORDAREA ABORDAREA ABORDAREA DINAMICĂ COMPORTAMENTALĂ EXPERIENŢIALĂ preocuparea represiunea anxietatea alienarea principală sexuală conflicte de deprinderi învăţate, disperare concepţia natură comportamente deficitare existenţială, psihopatologică instinctuală, sau în exces, ce au fost pierderea (explicarea dorinţe libidinale întărite de factorii de posibilităţilor umane, cauzelor apariţiei timpurii ce rămân mediu fragmentarea eu-lui, simptomelor) în afara lipsa de congruenţă conştientizării în cadrul experienţei personale rezolvarea reducerea simptomelor, autorealizarea concetul de conflictelor absenţa simptomelor, potenţialului uman, sănătate psihică refulate, victoria reducerea anxietăţii autodesăvârşirea ego-ului asupra personală, câştigarea id-ului, întărirea spontaneităţii şi eu-lui autenticităţii realizarea unui modul în care se inside profund, învăţarea directă a modului trăirea experienţei realizează înţelegerea în care trebuie să se imediate, exprimarea schimbarea intelectual – comporte clientul în spontană a emoţională a prezent experienţei problemelor din trecutul emoţional sarcina să înţeleagă programarea, învăţarea clientului terapeutului conţinutul mental recompensarea, inhibarea să interacţioneze 10 de noţiuni sau elaborarea de noi într-o atmosferă de inconştiente, modele de comportament acceptare mutuală, semnificaţiile sănătoase, ca răspuns la pentru a facilita sale ascunse în stimulii anxiogeni exprimarea eu-lui istoria vieţii clientului tipul de tratament de lungă durată şi de scurtă durată şi non- de scurtă durată şi intensiv intensiv intensiv întrebările, condiţionare, dezinhibare interacţiunea, tehnica asociaţiile libere, sistematică, întăriri dialogul mutual, psihoterapeutică analiza pozitive şi negative, jocul de rol, trăiri de lucru transferului, formarea de noi modele de experenţiale rezistenţelor, comportament actelor ratate şi visurilor medical, de tipul educaţional, de tipul existenţial, egalitar, modelul relaţiei medic- profesor-elev, părinte- de la om la om, terapeutic bolnav, părinte- copil, autoritar, bazat pe o adult-adult, bazat pe copil, autoritar, convenţie de învăţare înţelegere umană bazat pe un control terapeutic interpretare, sfătuitor, formator, direct, de acceptare rolul terapeutului reflectare, practic, centrat pe mutuală, de indirect, rezolvarea de probleme interacţiune, neparţial, permisiv, gratificant frustrant Cuvinte cheie: psihoterapie, alianţa terapeutică, diagnostic, scop, planificare, grup de sprijin, intervenţie, evaluare dublă, abordare dinamică, comportamentală, experienţială. Întrebări recapitulative: 1. Care este definiţia psihoterapiei? 2. Enumeraţi principalele obiective semnificative într-o terapie. 3. La ce se referă cea de a treia etapă a unui demers terapeutic? 4. În care moment al intervenţiei terapeutice se foloseşte evaluarea şi analiza? 5. Prezentaţi pe scurt principalele sisteme terapeutice învăţate: abordarea dinamică, comportamentală şi experienţială. 11 PRELEGEREA 2 PSIHOTERAPII DE ORIENTARE DINAMICĂ: PSIHANALIZA ŞI PSIHOTERAPIILE DINAMICE POST-FREUDIENE Conţinuturi: 2.1. Conceptul psihanalizei şi tehnicile sale specifice 2.2. Psihoterapiile de orientare dinamică 2.3. Principiile de bază ale terapiilor psihodinamice 2.4. Modele psihodinamice de scurtă durată 2.5. Reexaminarea relaţiei de ajutorare a pacientului din punctul de vedere al psihoterapiei dinamice moderne Obiective: 1. Introducerea în studiul psihanalizei şi a tehnicilor semnificative 2. Înţelegerea continuum-ului psihodinamic 3. Familiarizarea cu principiile de bază şi metodologia abordărilor psihodinamice Precerinţe: Cunoştinţe de psihologie şi psihopatologie Expunere: 2.1. Conceptul psihanalizei şi tehnicile sale specifice Punctul de vedere dinamic în psihologie îşi are originea în fizică şi porneşte de la ideea că orice fenomen psihic este rezultatul interacţiunii unor forţe. Conform acestei concepţii, fiinţa umană este o structură complexă, determinată de jocul agitaţiei turbulente a unor forţe intrapsihice aflate în conflict. 12 Teoriile psihanalitice ale personalităţii se bazează pe acţiunea forţelor contrare din fiecare individ (Sine, Eu, Supraeu). Aceste forţe contrare determină apariţia conflictelor interne. Dezvoltarea personalităţii se face sub auspiciul acestor conflicte, culorile fundamentale ale portretului prezentat avînd însă o gamă de nuanţe întunecate. Copilăria timpurie cu bagajul propriu de impulsuri şi emoţii refulate în inconştient se poate materializa uneori într-o tulburare psihologică ce va marca viaţa individului adult. Psihoterapia dinamică reprezintă o formă de tratament psihologic care abordează personalitatea din perspectiva psihodinamică, exemplul cel mai ilustrativ reprezentându-l psihanaliza lui Freud. Presupunerea cheie a psihanalizei este următoarea: problemele curente ale unei persoane nu se pot rezolva cu succes fără o înţelegere completă a bazei inconştiente a relaţiilor timpurii, relaţii care aparţinînd diadei individ-părinţi. În cazul unui final favorabil al curei psihanalitice (în general o cincime dintre analize sînt considerate ca terminate din punct de vedere tehnic) se pot distinge o serie de semne psihologice care pot certifica schimbările care au avut loc: angoasa şi frustrările dispar; eliberarea agresivităţii se face prin abandonarea unor atitudini exagerat de conformiste; clientul (pacientul) reuşeşte să-şi întocmească un plan de viaţă; scala nivelului expectaţiilor este coroborată cu imaginea de sine reală; comunicarea cu semenii este clar facilitată. Freud a inventat un tratament care eliberînd bolnavul de rămăşiţele unui magnetism devenit hipnotism şi sugestie, propunea în mod cu totul original o abordare nouă, fondată pe recunoaşterea inconştientului. Iată cîteva din comentariile sale făcute în capitolul XXVIII, intitulat “Terapia psihanalitică” (“Introducere în psihanaliză, Partea a treia: Teoria generală a nevrozelor, 1917): “Cunoştinţele pe care le-am dobîndit graţie psihanalizei ne permit să descriem aproximativ în felul următor deosebirile existente între sugestia hipnotică şi sugestia psihanalitică. Terapeutica hipnotică încearcă să acopere şi să mascheze ceva în viaţa psihică, pe cînd terapeutica psihanalitică dimpotrivă, încearcă să dezvăluie acest element şi să-l îndepărteze”. Psihanaliza poate fi considerată în acelaşi timp o teorie psihologică asupra dinamicii naturii umane, o metodă de cercetare şi abordare psihoterapeutică (Watson, 1963) ce uzitează o serie de tehnici specifice pe care le vom enumera aici: a) Metoda asociaţiilor libere După opiniile lui Freud, subiectul pe marginea căruia pacientul va asocia liber este 13 lăsat integral la latitudinea sa, fară să i se ceară sau să se încurajeze coerenţa şi păstrarea unui fir director al asociaţiilor. Tehnica asociaţiei libere constă în a lăsa mintea să vagabondeze astfel încât pacientul să spună absolut tot ce-i trece prin cap, indiferent de convenienţe, jenă şi fără a pune în acţiune dorinţa de a face o impresie bună. Produsele asociaţiilor pot fi amintiri, imagini, reverii diurne, gânduri acuzatoare, sentimente, reproşuri etc. Adesea fluxul asociaţiilor libere este blocat de punerea în funcţiune a rezistenţelor subiectului. Raţiunea pentru care se utilizează asociaţiile libere este aceea că inconştientul va revela prin această metodă conţinuturile sale reprimate, eliberând individul de efectele lor, în felul acesta scopul psihanalizei fiind atins. Este eronată opinia după care psihanalistul nu utilizează niciodată întrebările directe. Dimpotrivă, acesta le foloseşte ca stimuli pentru declanşarea unor noi asociaţii (întrebările sunt de tipul: “La ce te duce gândul acesta?”, sau “Câţi ani aveai când s-a întâmplat aceasta?”). Un principiu director al tehnicii asociaţiilor libere constă în aceea că atâta timp cât pacientul asociază liber pe tema transferului asupra terapeutului, aceste asociaţii rămân neatinse. Doar atunci când transferul este utilizat de pacient cu un mecanism de rezistenţă, a sosit momentul ca analiza să se îndrepte asupra acestui subiect. b) Analiza viselor Lipsa de coerenţă, caracterul dezordonat şi aparent ilogic al asociaţiilor libere este caracteristic şi viselor. Ca şi asociaţiile libere şi visele pot fi privite în mod determinist ca reprezentând reacţiile celui care visează la propriile sale experienţe de natură inconştientă. De fapt, pacienţii se referă, de cele mai multe ori, în mod spontan în cursul asociaţiilor libere la visele pe care le-au avut. Freud a caracterizat visele ca fiind “calea regală spre inconştient”. Conţinutul manifest, povestit de cel care a avut visul, este un fel de ecran de tip caleidoscopic, care nu face decât să ascundă conţinutul latent - semnificaţia reală a visului. Acest conţinut latent reprezintă sentimente şi dorinţe adânc reprimate, în care pacientul este atât de profund implicat încât nu le poate aduce în conştiinţă prin efort personal. Fiecare vis reprezintă o luptă a pacientului de a-şi rezolva conflictele de natură inconştientă. Incapabilă de a face faţă conflictelor inconştiente, aşa cum apar ele în semnificaţia lor deplină, personalitatea umană se angajează la o luptă cu ele şi prin mecanisme de natură dinamică cum ar fi, de pildă, condensarea şi deplasarea care substituie şi maschează conţinutul real al visului care apare sub forma conţinutului manifest. Metoda analizei viselor, aşa cum este ca utilizată în psihanaliză, cere pacientului să asocieze nu asupra visului în întregime ci asupra detaliilor care îi apar semnificative pacientului sau psihanalistului. Astfel, apar la iveală teme specifice care conduc la 14 aducerea în conştiinţă a conţinutului latent de natură inconştientă. Analistul, atunci când îl ajută pe pacient să-şi interpreteze visele, trebuie să cunoască foarte bine personalitatea şi problematica pacientului şi în acelaşi timp să fie conştient de faptul că nu există un simbolism universal al viselor, care se poate aplica absolut în orice situaţie (Watson, 1963). Încă Freud arată că modul cel mai eficient de a completa analiza unui vis este s-o amânăm până ce materialul respectiv va fi continuat şi amplificat în cursul unor noi vise. Interesant de subliniat este şi faptul că primele vise sunt mai uşor de analizat şi de interpretat de către pacient, datorită lipsei de sofisticare a acestuia. Cu cât analiza progresează mai mult, cu atât se pătrunde în zone din ce în ce mai obscure ale psihismului. c) Analiza acţiunilor pacientului O altă sursă pentru obţinerea materialului ce trebuie analizat o reprezintă interpretarea acţiunilor pacientului. Comportamentul non-verbal cât şi cel verbal (neintenţionat) includ o serie de elemente importante pentru analiză, cât şi aspecte neesenţiale. Aceste aspecte se pot manifesta atât în cursul şedinţei de psihanaliză cât şi în afara ei. Astfel de comportamente manifestate în timpul şedinţei pot fi, de pildă, grija excesivă a pacientului de a nu-şi şifona pantalonii, privirile anxioase pe care acesta le aruncă peste umăr, în direcţia terapeutului, comportamentul de flirt, erorile de pronunţare a unor cuvinte etc. În afara şedinţei pot să apară modificări ale comportamentului pacientului în familie, la serviciu, apariţii sau dispariţii de simptome, reacţia la o anumită situaţie cu mai multă sau, dimpotrivă, mai puţină anxietate, modificări în modul în care pacientul îşi tolerează prietenii sau rudele. d) Transferul şi rezistenţele Freud consideră transferul şi rezistenţele ca fiind puncte centrale ale psihanalizei, considerând că acestea sunt mijloacele prin intermediul cărora psihanaliza poate fi deosebită de o altă abordare psihoterapeutică non-psihanalitică. Transferul se referă la relaţia pacient-terapeut, relaţie care are un caracter iraţional, proiectiv şi ambivalent. În psihanaliză această relaţie este utilizată terapeutic, explicându-se pacientului modul de acţiune al acesteia cât şi rădăcinile sale în istoria vieţii acestuia. Atâta timp cât psihanalistul îşi menţine neutralitatea, majoritatea reacţiilor emoţionale ale pacientului nu sunt rezultatul situaţiei prezente, ci izvorăsc din propriile tendinţe şi dorinţe ascunse. Analiza acestor reacţii datorate transferului conduce la descoperirea unor experienţe timpurii din copilăria pacientului, experienţe care au generat aceste tendinţe. 15 Transferul îl conduce pe pacient să-şi pună probleme asupra originii comportamentelor sale, care a rămas măcar parţial în afara conştiinţei sale. O dată cu “insight-ul” (descoperire intuitivă şi bruscă) asupra acestor probleme, vălul iraţional care maschează adevăratele origini ale acţiunilor pacientului se dă la o parte şi astfel pot să apară schimbări în sfera personalităţii acestuia. Transferul nu este altceva decât o repetiţie a unor experienţe trecute ale pacientului, experienţe pe care le transferă asupra terapeutului. Thompson (1946) ilustrează acest fenomen prin intermediul următorului exemplu: Un pacient încearcă permanent să facă pe plac terapeutului, faţă de care manifestă doar apreciere şi admiraţie şi nu se supără nici atunci când acesta îl pune faţă în faţă cu situaţii neplăcute pentru el. Când terapeutul îi atrage atenţia asupra acestui lucru, la început pacientul este surprins că cineva poate considera acest fenomen ca fiind neobişnuit. Treptat, pacientul începe să identifice acelaşi model comportamental şi în relaţia sa cu alte persoane, devenind conştient de originile ascunse ale acestui gen de comportament - teamă de dezaprobare care îl copleşeşte. Începând să se întrebe de ce este atât de anxios că va fi dezaprobat, îi revin în minte amintiri din copilărie care pun în evidenţă incidente care au declanşat această teamă. Pacientul trăieşte această experienţă nu atât prin reamintirea unor evenimente trecute cât prin retrăirea unor stări afective care au prezentat importanţă pentru el în trecut. Astfel, el nu spune cât de critic a fost la adresa părinţilor săi ci devine critic faţă de analistul său; el nu-şi reaminteşte jenele sale privind practicile sexuale, în schimb este ruşinat şi secretos atunci când este analizat. În stadiile iniţiale ale psihanalizei, datorită relaţiei transferenţiale pot să dispară simptomele pacientului şi să apară iluzia că s-a instalat deja sănătatea psihică. Aceasta se întâmplă din cauza eliberării anxietăţii, eliberare ce se produce datorită încrederii pacientului în analist. Această etapă este denumită în general “cura de transfer” şi este tranzitorie deoarece procesele inconştiente nu au fost încă prelucrate. Repetarea modelelor nevrotice de comportament în relaţie cu psihoterapeutul poartă numele de “nevroză de transfer”. Relaţia se fixează la un nivel iraţional, emoţional şi regresiv. Analistul este privit de către pacient ca o zeitate omnipotentă, acesta dorind să fie iubit de către psihoterapeut, inclusiv în plan sexual. Sentimentele sale fiind frustrate, în conştiinţa pacientului decepţionat apare anxietatea şi furia. Dacă predomină anxietatea, 16 pacientul va manifesta o atitudine supusă încercând să obţină favoruri de la terapeut. Dacă predomină furia, pacientul devine agresiv, revendicativ, asertiv şi plin de resentimente. Sarcina terapiei este să corecteze aceste atitudini pentru că pacientul nu poate fi realist cu restul lumii până nu este realist în cadrul relaţiei sale cu psihoterapeutul. În cadrul situaţiei transferenţiale pacientul are o minunată ocazie să se confrunte la scară mai redusă cu aceleaşi dificultăţi pe care nu a fost capabil să le stăpânească în trecut, cum ar fi, de pildă, amestecul de invidie, cu admiraţie şi recunoştinţă faţă de tatăl său, fratele mai mare sau alţi rivali, sentimentele de anxietate consecutive trăirii invidiei şi ostilităţii, atitudinea dependentă, solicitând ajutorul, pe care o are faţă de mama sa, în acelaşi timp cu toată frustrarea şi resentimentele ce apar atunci când cerinţele sale de a obţine o dragoste nu sunt îndeplinite, sau cu revolta faţă de hiperprotecţia maternă. Persoanele incapabile să se identifice emoţional cu o altă persoană, care deci nu pot trăi experienţa transferului, sunt contraindicate pentru psihanaliză. În această categorie sunt incluşi subiecţi cu tulburări de personalitate, cum ar fi, de pildă, unii psihopaţi sau psihotici, mai ales schizofreni. Pentru psihanalişti relaţia transferenţială este importantă pentru două motive principale: 1. Ea aruncă o lumină asupra modelelor de identificare din copilărie, cât şi asupra unor particularităţi ale relaţiilor pacientului cu cei din jur. Astfel, psihanalistul află elementele fundamentale în legătură cu personalitatea pacientului prin intermediul reeditării, în cadrul relaţiei psihoterapeutice, a relaţiilor din copilăria timpurie, şi ceea ce este poate şi mai important este că aceste lucruri le află în cele din urmă şi pacientul însuşi. 2. Terapeutul se foloseşte de această puternică relaţie afectivă pentru a încuraja pacientul să depăşească rezistenţele. Deoarece dorinţa dominantă a pacientului este să-i facă pe plac terapeutului şi deoarece el se simte protejat şi susţinut de către terapeut, relaţia transferenţială contribuie la evidenţierea unor anumite aspecte psihologice care în alt context ar fi prea greu de tolerat pentru pacient fiind prea anxiogene. În cele din urmă relaţia transferenţială trebuie dezvoltată astfel încât pacientul să ajungă s-o privească aşa cum este ea de fapt, şi anume o reeditare a relaţiei sale cu o figură parentală din copilărie. Astfel, pacientul trebuie să renunţe la copilărie şi să fie capabil să stabilească relaţii de tip matur cu persoanele importante din anturajul său. Un alt concept utilizat de psihanaliză este cel de rezistenţă. În sens larg orice interferă cu desfăşurarea firească a cursului terapiei poale fi considerat ca fiind rezistenţă, ca de pildă, interpretările oferite de analist pacientului, interpretări ce sunt primite de el cu 17 dezaprobare, încercările sale de a lupta împotriva respectivelor interpretări, de a-i demonstra analistului că nu are dreptate, căutând să se împotrivească în mod inconştient progresului analizei. În sens restrâns rezistenţele se manifestă prin încălcarea regulii fundamentale a analizei- neîmpărtăşirea tuturor gândurilor terapeutului. Există o mare varietate de forme pe care le pot îmbrăca rezistenţele, în afara dezacordului direct cu interpretările analistului; asociaţii multiple şi superficiale, pauze prelungite în fluxul asociaţiilor, întârzieri şi absenţe de la terapie, apariţia de noi simptome, posibilitatea de a adormi în timpul şedinţei de psihoterapie etc. Nu este de fel greu de înţeles de ce se manifestă rezistenţele. Pacientul a izbutit să ajungă la un anumit gen de adaptare, de a face faţă propriilor probleme de viaţă. El va lupta împotriva asociaţiilor libere pentru că simte că se intră într-un teritoriu nesigur unde este ameninţată lumea pe care şi-a făurit-o (pacientul). Mai mult, unele din dorinţele şi tendinţele inconştiente ale pacientului sunt de aşa natură încât o dată ajunse în conştiinţă nu pot fi acceptate de el, cel puţin la început, pentru că sunt prea terifiante. Pacientul este speriat de propriile sale tendinţe şi dorinţe pe care nu le poate admite. Nu ignoranţa, necunoaşterea propriilor sale probleme, ci rezistenţele îl împiedică pe pacient să-şi înţeleagă dificultăţile. Sarcina terapiei este să analizeze rezistenţele pentru a demonstra pacientului în ce măsură acestea îl împiedică să afle cauza a ceea ce îi provoacă disconfortul prezent. Ultimul tip de rezistenţă se manifestă atunci când pacientul renunţă la psihoterapie. Pentru a depăşi această situaţie este nevoie de un transfer puternic asupra terapeutului. Spre sfârşitul terapiei relaţia transferenţială slăbeşte şi pacientul învaţă treptat să facă faţă singur situaţiilor, să se bazeze pe sine însuşi. Din timp în timp se reactivează vechile tendinţe care se vor manifesta în reapariţia sentimentelor de frustrare, trăire ce se soldează cu noi încercări ale pacientului de a sta pe propriile sale picioare. Ego-ul pacientului devine treptat tot mai puternic până în momentul când este capabil să renunţe la dependenţa sa faţă de terapeut. e) Contratransferul Psihanaliza reprezintă în mare măsură o experienţă emoţională pentru pacient, dar şi pentru psihanalist, la care se poate manifesta sub forma contratransferului în cursul căruia acesta răspunde emoţional la solicitările efective ale pacientului. Analiza didactică pe care trebuie să o facă orice viitor psihanalist trebuie să împiedice apariţia contratransferului. Cu toate acestea analiza nu este absolută şi mai există 18 uneori zone neexplorate la nivelul personalităţii terapeutului. Controlul sentimentelor faţă de pacient, fără însă a deveni nereceptiv şi lipsit de înţelegere umană, este problema fiecărui terapeut. Acesta trebuie să aibă înţelegere faţă de pacient, să fie responsiv la problemele acestuia, dar în acelaşi timp să-şi controleze propriile sentimente şi atitudini. f) Analiza ego-ului Analiza funcţiilor ego-ului reprezintă, de asemenea, un proces important în cadrul psihanalizei. După cum afirmă French (1947), există în psihanaliză şi o practică standard de a nu trece la interpretările Id-ului până când nu se realizează analiza forţei şi naturii specifice a atitudinilor conştiente şi comportamentului subiectului care pot influenţa punerea în acţiune a rezistenţelor la diverse interpretări. Aceasta este “analiza ego-ului”. Aceasta înseamnă că analistul tinde să înţeleagă nu numai care sunt rădăcinile trecute ale problemelor actuale, ci şi ce aspecte curente ale vieţii pacientului sunt active la un moment dat. Deci, terapeutul lucrează întâi prezentul; el nu poate analiza de fapt trecutul, ci doar îl reconstruieşte. Subliniind rolul întăririi funcţiilor integrative ale ego- ului, French (1945) arată că analistul nu trebuie să se centreze doar pe impulsurile reprimate şi pe mecanismele de apărare ale ego-ului, ci şi asupra problemelor actuale pentru care egoul caută să găsească o soluţie. g) Interpretările Pe măsură ce şedinţele se desfăşoară apar semnificaţii şi conexiuni legate de probleme de bază ale pacientului. Bineînţeles, analistul este primul care începe să dezvăluie conţinuturi semnificative în aparenta dezordine a informaţiilor ce rezultă din materialul produs de pacient. Decizia când anume trebuie să se facă o interpretare unui pacient este luată în funcţie de aprecierea terapeutului asupra măsurii în care pacientul poate face faţă respectivei interpretări. Această apreciere depinde, la rândul său, de existenţa transferului şi de înţelegerea mecanismelor de apărare a ego-ului. Interpretările făcute prea timpuriu de către un analist amator pot arunca un pre-psihotic în criză sau un anxios într-o stare de panică. Interpretarea nu este un sfat, o sugestie, o încercare de influenţare a pacientului sau o proiectare a opiniilor şi atitudinilor analistului. În acelaşi timp, interpretările date de analist nu sunt irefutabile, validitatea lor depinde de verificarea lor de către pacient în şedinţele viitoare, prin mecanismul asociaţiilor libere şi cel al analizei viselor. Interpretarea analitică constă deci în aceea că terapeutul ordonează materialul discontinuu produs de pacient în cursul asociaţiilor libere şi analizei viselor, conferindu-i o explicaţie cu sens prin prisma conceptelor psihanalitice. Aceste interpretări realizate de psihoterapeut îl ajută pe pacient să obţină insight-ul cu 19 privire la conţinuturi inconştiente, surse ale unor comportamente dezadaptative. Arta interpretărilor are drept scop principal, după Freud, identificarea rezistenţelor pe măsură ce ele apar şi determinarea pacientului să devină conştient de ele. Când rezistenţele sunt eliminate pacientul poate proceda, prin intermediul asociaţiilor libere, la abordarea materialului reprimat, aducând în conştiinţă conţinutul inconştient. h) Prelucrările asupra materialului produs de pacient Prelucrarea este un proces descris ca reprezentând continuarea demersului analitic sub forma unor interpretări specifice ulterioare, în ciuda eşecului pacientului de a accepta sau asimila emoţional interpretările sau constructele iniţiale oferite de terapeut şi care se referă la anumite aspecte ale personalităţii pacientului. Acest procedeu este foarte costisitor sub aspectul timpului, el “mâncând” multe ore de psihanaliză. Pacientul tinde mereu să se întoarcă spre comportamentele sale infantile iar terapeutul nu face altceva decât să aibă răbdare şi să aştepte reluând materialul propus mereu, din diferite unghiuri de vedere, aşa cum sugera Freud, sau, devenind mai activ, aşa cum este de părere Ferenczi (1926). Putem spune, aşadar, că demersurile psihanalizei sunt (Karasu, 1980): P clarificarea, care înseamnă a pune un anumit eveniment sub lumina reflectorului atenţiei, separând aspectele esenţiale de cele neesenţiale; P interpretarea, care caută ceea ce se ascunde în spatele materialului furnizat de pacient, subliniind cauzele şi sensul unui material sau proces; P prelucrarea asupra materialului asociativ, care reprezintă o explorare progresivă, repetitivă a interpretărilor şi rezistenţelor care apar în cursul interpretărilor, până ce semnificaţiile psihologice ascunse sunt pe deplin integrate şi înţelese de pacient. 2.2. Psihoterapiile de orientare dinamică Abordarea psihodinamică îşi are originea în teoriile şi practica psihanalizei freudiene, dar a fost modificată şi structurată şi în diverse alte sisteme psihoterapeutice, fiecare din acestea având o anumită concepţie despre natura umană şi aparţinând unui anumit întemeietor de şcoală (cum ar fi, de pildă, Carl Jung sau Erich Fromm, care au considerat sistemul lui Freud inadecvat sau incomplet). În ciuda diferenţelor, aceste sisteme diverse de psihoterapie se asemănau prin aceea că sunt de părere că psihoterapia trebuie să releve pacientului ce nu este în regulă cu viaţa sa psihică şi pornind de la aceasta, trebuie să-l ajute să elaboreze noi modele comportamentale mai eficiente. Aceste psihoterapii au cel puţin două trăsături comune: 20 1. Toate utilizează discuţia cu pacientul ca instrument de bază în cadrul tratamentului psihologic şi pacientul este cel care decide în general despre ce anume se va vorbi. Terapeutul poate influenţa deciziile sale în mod direct sau indirect, dar majoritatea terapiilor bazate pe insight îi minimalizează rolul punând pacientul în centrul psihoterapiei. 2. Deşi există şi excepţii, în majoritatea terapiilor psihodinamice tradiţionale, cum ar fi, de pildă, psihanaliza, psihoterapeutul tinde să adopte mai curând o atitudine profesională decât una cu caracter personal, solicitând de la pacient date cu privire la viaţa sa personală, fără a se comporta ca un prieten sau ea o cunoştinţă apropiată. Există numeroase diferenţe în ceea ce priveşte strategia sau tactica abordării psihoterapeutice. Astfel, de pildă, psihanaliza ortodoxă impune pacientului între 3 şi 5 şedinţe pe săptămână, şedinţe ce se întind pe mai mulţi ani. Neo-freudienii şi multe alte psihoterapii consideră că este necesară, o perioadă mai scurtă de tratament, ajungându-se uneori la câteva săptămâni sau luni, doar cu o singură şedinţă săptămânal. Psihoterapiile de orientare psihodinamică plasează deci responsabilitatea conţinutului despre care se va vorbi în cursul psiholerapiei pe umerii subiectului, terapeutul intervenind cu rezervă în cadrul acestui proces şi numai pentru a ghida conţinutul comunicării. Psihoterapiile de scurtă durată dinamice au forme variate, de la cele centrate pe eveniment (Bellak & Small, Horowitz, Marmar) pînă la cele tipic interpretative şi centrate pe personalitate (Davanloo, Sifneos). Meggle (1990, p. 34) sublinia faptul că însuşi Freud, întemeietorul psihanalizei, despre care ştim cu toţii că este de lungă durată, a fost şi precursorul terapiilor scurte. Astfel, în 1906 el l-a vindecat pe dirijorul Bruno Walter de o paralizie a braţului drept în numai şase şedinţe de psihoterapie, iar compozitorul Gustav Mahler a fost lecuit de o tulburare de dinamică sexuală într-o singură şedinţă de psihoterapie care a durat patru ore. Cu toate acestea, Freud a constatat faptul că în cazul unui mare număr de pacienţi, analiza dura mult timp, uneori aceasta fiind nelimitată. Preocupat de durata curei psihanalitice, Freud va publica spre sfârşitul vieţii sale lucrarea “Analiza cu final şi analiza fără sfârşit” (1937). 2.3. Principiile de bază ale terapiilor psihodinamice Principiile de bază sau cheia acestor terapii sunt reprezentate de noţiunea de “insight”. Toale aceste terapii sunt de părere că pacienţii lor nu au fost capabili să urmeze preceptul lui Socrate - “cunoaşte-te pe tine însuţi”. 21 Pacientul posedă o scrie de scopuri de viaţă, atitudini, motive, opinii în legătură cu sine însuşi de care este conştient şi pe care se străduieşte să le urmeze, cât şi un set de motivaţii şi conflicte inconştiente care îşi au originea în relaţiile şi experienţele din copilăria sa. Prezenţa acestor conţinuturi de natură inconştientă în perioada adultă poate fi nocivă pentru pacient din cel puţin două motive: ele sunt specifice relaţiilor din copilărie, care nu mai există. Cu alte cuvinte aceste relaţii sunt caracterizate prin imaturitate şi egocentrism; în al doilea rând, nefiind conştientizate, ele operează din umbră, dar eficient asupra pacientului aflat în perioada prezentă, scăpând controlului raţional al acestuia. Astfel, pacientul nu mai poate să fie acea persoană care ar dori să fie, pentru că, fără a fi capabil să şi-o mărturisească deschis, el de fapt doreşte să facă în acelaşi timp lucruri incompatibile, se află în permanent conflict cu sine însuşi şi din acest motiv se simte mereu ameninţat şi frustrat. Soluţiile pe care le găseşte pacientul la această situaţie sunt ineficiente pentru că ele pun în acţiune mecanisme defensive care reprezintă moduri nerealiste de adaptare, generatoare de tulburări. Aceste tulburări se pot exprima sub forma unor tulburări de natură emoţională cum ar fi anxietatea, depresia, comportamentul simptomatic, funcţionarea neadecvată sau acuzele somatoforme. Aceste simptome îl aduc la psihoterapeut căruia îi solicită ajutorul. În ochii pacientului acestea sunt tulburările pentru care el consideră că are nevoie de tratament. Insight-ul se referă la descoperirea acestor forţe inconştiente care operează din umbră, împiedicând pacientul să ducă o existenţă la nivelul posibilităţilor sale reale. Este deci necesar un procedeu care să-i permită pacientului înţelegerea acestor mecanisme, astfel încât acesta să găsească soluţii mai raţionale de viaţă şi să adopte decizii mai corecte. Terapiile bazate pe insight consideră că în cadrul tulburărilor nevrotice simptomele ca atare sunt mai puţin importante decât forţele care le generează. Şi iată că aici apare un paradox: pacientul se prezintă la psihoterapeut pentru a se debarasa de simptomele sale dezagreabile, iar acesta din urmă le consideră ca fiind secundare, manifestări de suprafaţă ale unor procese nevrotice mai profunde. Simptomele pot fi reduse şi prin intermediul altor procedee, dar dacă nu se atacă rădăcinile lor, ele pot răbufni din nou sub altă formă. Deci, conform acestei abordări, cele mai frecvente dificultăţi ale oamenilor, cum ar fi nefericirea, ineficienţa, comportamentul defensiv, anxietatea, nu pot fi eliminate cu 22 adevărat decât prin insight. Doar după ce acesta a avut loc se pot întreprinde măsuri eficiente de corectare a comportamentului. Principiul insight-ului dă naştere la mari dificultăţi (Lazarus, l976). În primul rând scopul terapiilor psihodinamice nu este şi scopul pentru care s-a prezentat pacientul la psihoterapie. Iată deci că psihoterapia are în faţă două obiective ambiţioase: a) să modifice viziunea pacientului asupra propriei sale probleme şi de fapt întregul său mod de viaţă; b) să-i formeze acestuia un nou mod de înţelegere a propriei sale persoane. În al doilea rând, este dificil de aflat dacă pacientul a avut un adevărat insight cu privire la propriile sale probleme. Fiecare teoretician în domeniul psihoterapiei vede insight-ul în modul său propriu, deoarece înţelege în chip diferit dinamica psihologică. Răspunsul la această dilemă constă în aceea că doar un insight corect va produce înlăturarea simptomului şi va genera pattern-uri mai eficiente de comportament. De fapt nu atât conceptul teoretic de insight are importanţă, cât convingerea pacientului că a găsit răspunsul adecvat. De asemenea, necesitatea insight-ului face sarcina evaluării gradelor de succes obţinute în cursul psihoterapiei mult mai dificilă sub aspect practic. Simpla reducere de simptom ar fi un criteriu mult mai sigur şi mai facil de luat în considerare pentru a aprecia succesul psihoterapiei, în timp ce psihanaliza utilizează criterii complexe de apreciere a succesului psihoterapiei, criterii încărcate de subiectivism cum ar fi: mai profunda înţelegere de sine, trăirea sentimentului fericirii personale, stabilirea unor relaţii interpersonale mai eficiente şi mai încărcate de satisfacţii etc. 2.4. Modele psihodinamice de scurtă durată Practica clinică a impus flexibilitatea abordării terapeutice, precum şi modificarea obiectivelor şi tehnicilor psihoterapeutice în funcţie de specificul problematicii abordate. Contrar opiniei unor specialişti, psihoterapia dinamică de scurtă durată nu reprezintă o variantă prescurtată a psihanalizei, ci un sistem terapeutic cu propria sa bază teoretică, ce postulează faptul că intervenţiile focalizate de scurtă durată pot stimula anumite disponibilităţi latente ale fiinţei umane, ceea ce are ca rezultat producerea unor modificări pozitive şi de durată. Elementul comun care stă la baza tuturor demersurilor dinamice de scurtă durată este supoziţia potrivit căreia rolul esenţial în producerea tulburărilor psihice îl au procesele psihologice de natură inconştientă. Se pune, de asemenea, un accent deosebit pe relaţia dintre pacient şi terapeut, analiza transferului reprezentând una dintre pârghiile terapeutice de bază. Small (1971) subliniază faptul că obiectivul primar al terapiei analitice 23 de scurtă durată îl constituie ameliorarea sau reducerea simptomelor, dar, în condiţii favorabile, acest demers poate conduce la modificări însemnate în sfera personalităţii, prin intermediul conştientizării unor conflicte intrapsihice profunde. Terapeutul va explora atât originile problemelor subiectului, cât şi factorii actuali care au condus la structurarea unui mod particular de a gândi, simţi şi comunica al acestuia. Conflictele profunde vor fi analizate în cadrul relaţiei terapeutice, iar pacientul va fi ajutat să le examineze într-un cadru non-evaluativ de acceptare, cadru în care se simte în siguranţă. Activismul sporit al terapeutului, focalizarea şi durata scurtă a terapiei împiedică instalarea nevrozei de transfer, specifică psihanalizei clasice. Limitarea în timp contribuie la acceptarea autonomiei şi responsabilităţii pacientului. Spre deosebire de abordarea analitică de lungă durată care are un caracter vag, în cadrul celei scurte, obiectivele sunt personalizate, focalizarea terapiei realizându-se în termeni operaţionali. P Psihoterapia focalizată (David Malan, elev al lui Balint, Tavistock). Cuprinde ca obiective: tratament, care este precedat de o fază de evaluare extrem de importantă; această fază de evaluare necesită relevarea existenţei unei congruenţe între conflictele actuale şi conflictele din copilărie. Identificarea unor factori declanşatori ale unor experienţe traumatice precoce sau ale unor pattern-uri repetitive care conduc la definirea unui conflict intern prezent încă din copilărie este absolut necesară, acest fapt constituind punctul central al tratatmentului. Cu cît este mai mare posibilitatea ca acest conflict să se manifeste pe parcursul transferului cu atit rezultatul va fi mai bun. Triunghiul transferului (transfer- relaţie actuală- relaţie din trecut) conduce la reinstaurarea sănătăţii pacientului. Criterii de excludere: la această formă de psihoterapie nu pot participa pacienţi care au prezentat tentative grave de suicid, toxicomanie, spitalizare pe termen lung, alcoolism cronic, simptomatică obsesională severă cronică cu incapacitate, fobii severe, trecere la acte de autodistrugere sau de violenţă. Participarea pacienţilor la această formă de terapie este exclusă şi dacă terapeutul anticipează anumite probleme ca incapacitatea de a stabili contactul cu pacientul; necesitatea unui travaliu îndelungat pentru a genera motivaţia pacientului; necesitatea unui travaliu îndelungat pentru înfrîngerea mecanismelor rigide de apărare ale pacientului; dependenţă severă. Număr de şedinţe: 30 în mod general, chiar 20 pentru pacienţii cu rezultat favorabil. În câteva cazuri ce au fost publicate, terapia a fost prelungită la un an de zile. 24 P Psihoterapia de scurtă durată prin provocarea anxietăţii (STAPP) (Peter Sifneos, Massachussets General Hospital, Boston). Profesor de psihiatrie la Universitatea Harvard, Sifneos a beneficiat de achiziţiile nozografiei psihiatrice moderne, bazându-se pe noţiunile specifice Manualului diagnostic şi statistic al Asociaţiei Psihiatrilor Americani (D.S.M.III), precum şi pe cuceririle farmacoterapiei. Conceptul central al sistemului său psihoterapeutic este cel de “criză emoţională”. Autorul consideră că noi toţi traversăm pe parcursul vieţii noastre o serie de crize emoţionale pe care le rezolvăm. Un număr limitat de persoane au nevoie de un psihoterapeut pentru a-i ajuta să depăşească aceste crize. Fiecare individ reacţionează în mod diferit la aceleaşi evenimente de viaţă având o structură psihică şi o istorie personală diferite. O criză psihologică se constituie după modelul unei reacţii chimice, pentru formarea ei fiind necesare rnai multe substanţe în proporţii diferite, catalizatori. Există situaţii stresante evidente pentru toată lumea, cum ar fi războaiele, catastrofele naturale sau accidentele, în timp ce altele trec neobservate, putând părea chiar benefice, ca de pildă o promovare în plan profesional, care îl fac pe subiectul în cauză să se simtă depăşit de evenimente. Persoana respectivă va trăi o stare de furie, depresie sau anxietate. Aceste stări afective negative se intensifică, semnalând individului faptul că ceva nu este în regulă cu el. Astfel, subiectul intră în ceea ce autorul numeşte criză emoţională. Acesta fie că depăşeşte criza reacţionând de o manieră adaptativă şi devenind mai matur, fie dimpotrivă, nu reuşeşte şi recurge la un model de comportament dezadaptativ, când simptomele se agravează, oferindu-i o soluţie provizorie la problema sa. Dacă nici acum criza nu este rezolvată, simptomele se vor fixa, conducând la cristalizarea unei nevroze structurate. Sifneos (1972) este de părere că acest concept de criză emoţională explică întreaga psihopatologie. Intervenţiile psihoterapeutice de scurtă durată realizate în plină criză emoţională, previn structurarea nevrozei dacă pacientul solicită sprijin în momentul respectiv. Solicitarea sprijinului este determinată uneori de factori precipitatori accidentali (sfatul unui prieten, o tentativă de suicid), dar mai frecvent de prezenţa anxietăţii puternice de care pacientul doreşte să se elibereze. După părerea autorului, anxietatea puternică reprezintă în acelaşi timp o motivaţie puternică de a ieşi din criză. Sifneos consideră că prognosticul este mai favorabil atunci când pacientul prezintă o varietate de simptome (când depresie, când anxietate, când irascibilitate), decât atunci când un subiect se cramponează în mod rigid de o singură modalitate dezadaptativă de a face faţă stresului. 25 Pacientul care îşi “alege” mai multe tipuri de simptome manifestă un comportament mai creativ şi, aşa cum a găsit soluţii dezadaptative ta problemele sale, el va fi capabil să descopere şi unele cu caracter adaptativ. De asemenea, prognosticul va fi mai bun în cazul în care subiectul găseşte resursele adaptative în el însuşi şi nu în împrejurări exterioare. Autorul utilizează şi conceptele psihologiei cognitive de “dependenţă de câmp” şi “focalizare internă sau externă”. Unii pacienţi sunt mai fragili psihic comparativ cu alţii, din considerente de ordin biologic, genetic sau din cauza unei dezvoltări afective perturbate de un mediu neprielnic. Pentru aceşti subiecţi, pe care cel mai mic stres îi dezorganizează, este indicată o tehnică bazată pe asigurare psihologică şi suport afectiv. Încurajându-i, terapeutul va încerca să-i ajute să descopere cauzele psihologice care stau la baza simptomelor lor, dacă ei sunt capabili să înţeleagă natura psihică a problemelor lor, doresc să colaboreze cu terapeutul şi păstrează un rninimum de adaptare socială. În cazul acestor pacienţi se aplică psihoterapia anxiolitică de scurtă durată, care durează minimum două luni şi maximum un an. Există însă şi pacienţi care nu îndeplinesc nici măcar condiţiile menţionate şi care sunt prea perturbaţi, izolaţi, dezadaptaţi, incapabili să înţeleagă sensul unei psihoterapii. În astfel de situaţii terapeutul trebuie să se mulţumească doar cu acordarea unui sprijin pentru depăşirea situaţiei de criză, sprijin care va dura între una şi două luni. Alţi pacienţi au nevoie să fie susţinuţi pe parcursul întregii lor vieţi sau măcar pe perioade lungi de timp. În cazul acestora e necesară psihoterapia axiolitică pe termen lung, şi/sau tratament psihiatric spitalizat. Terapeutul îl asigură în permanenţă pe pacient, furnizându-i sfaturi, luând deciziile în locul lui, evidenţiind obiectivele terapiei, precum şi modalităţile concrete de atingere a acestora. În acelaşi timp, terapeutul examinează împreună cu pacientul desfăşurarea crizei emoţionale a acestuia, adresând întrebări de genul următor: „Este acest eveniment previzibil?” „Care sunt sentimentele pe care le-a declanşat în dvs.?” Apoi pacientul este pregătit pentru a înfruntă viitorul, primind instrucţiuni de genul următor: „Am analizat împreună ce ar fi trebuit să faceţi în situaţia prin care aţi trecut. Inevitabil vă veţi mai confrunta în viitor cu alte situaţii neprevăzute în care veţi aplica cele învăţate împreună în cursul terapiei. Imaginaţi-vă acum o situaţie neprevăzută şi căutaţi să vă vizualizaţi acţionând într-o manieră adaptativă”. 26 Există şi alte categorii de pacienţi care, deşi pe moment sunt blocaţi de acţiunea stresului, dau dovadă de o mai mare forţă a ego-ului. Aceştia fac de obicei faţă situaţiilor neprevăzute ale existenţei. Acuzele lor sunt specifice, la fel ca şi problemele lor emoţionale. Anxietatea lor este puternică, dar nu-i dezorganizează total. În aceste situaţii, terapeutul poate să-şi propună obiective mai ambiţioase şi să se folosească de energia produsă de anxietate pentru a-i ajuta pe aceşti pacienţi să-şi depăşească criza emoţională. Acest lucru se realizează prin intermediul „terapiei scurte cu provocare de anxietate”, care durează între două şi douăsprezece luni (în medie între 3 şi 5 luni). Autorul a pus la punct şi o variantă ultraprescurtată denumită „intervenţie de criză” şi care durează două luni. În cadrul acestui demers psihoterapeutic, terapeutul va ataca frontal reacţiile dezadaptative ale clientului, reacţii care stau la baza formării simptomelor, precum şi „soluţiile” rigide adoptate de acesta în trecut pentru a-şi rezolva problemele. Această abordare directă are un caracter anxiogen. Ulterior, terapeutul se va comporta ca un pedagog, explicându-i pacientului de ce măsurile pe care le-a luat anterior pentru a depăşi criza au dat un rezultat contrar. În continuare, pacientul este învăţat să anticipeze situaţiile viitoare care ar putea genera dificultăţi similare cu cele care au apărut în situaţia prezentă. Sifneos (cit. Meggle, 1990, p. 49) a elaborat de fapt două modele psihoterapeutice, unul anxiolitic, iar celălalt anxiogen, ambele putând avea o durată lungă, scurtă sau foarte scurtă. Trebuie subliniat faptul că provocarea şi calmarea anxietăţii reprezintă două demersuri opuse, care se adresează unor categorii diferite de populaţie. Astfel, dacă terapeutul, supraestimând forţa ego-ului clientului său, îl abordează frontal, acesta va suferi o cădere psihică. În acelaşi timp, dacă acesta va subestima forţa pacientului şi îl va susţine afectiv, acesta se va refugia în starea patologică datorită prezenţei beneficiului secundar de a fi protejat de către psihoterapeut. Din acest motiv, autorul propune o selecţie foarte riguroasă a pacienţilor care pot suporta psihoterapia provocatoare de anxietate. Cei care nu întrunesc aceste criterii vor beneficia de psihoterapia anxiolitică. Criteriile de selecţie implică nivelul inteligenţei, abilităţile sociale, precum şi capacitatea pacientului de a percepe fenomenele psihologice. Acesta trebuie să fie capabil să enunţe un simptom central care să reprezinte un fel de axă pe care se va construi demersul terapeutic de scurtă durată. Mai mult, el va trebui să fie puternic motivat de a-şi depăşi situaţia de criză printr-un efort personal de autoexplorare şi comprehensiune a propriilor sale probleme. 27 Odată selecţionat, pacientul va fi supus unui demers psihopedagogic în cadrul căruia acestuia i se explică faptul că în spatele problemei sau simptomului său principal se ascund conflicte emoţionale mai vechi, pe care trebuie să le conştientizeze, pentru a deveni mai obiectiv în raport cu propria persoană. Se alcătuieşte apoi în detaliu istoria vieţii pacientului, istorie care este tradusă în conceptele psihopatologiei freudiene. În urma confruntării dintre simptomul dominant, istoria vieţii subiectului şi teoria psihaiialiacă prinde contur in mintea terapeutului o ipoteză cu privire la natura posibilă a conflictului inconştient al pacientului. Odată stabilită ipoteza psihodinamică, este momentul să înceapă terapia. În faza iniţială a tratamentului, pacientul este entuziasmat de definirea problemei, definire la care participă activ, îl apreciază foarte mult pe psihoterapeut, pe care îl consideră inteligent şi îşi pune mari sperante în psihoterapie. Psihoterapeutul va exploata imediat aceste sentimente. Devenind sigur de faptul că pacientul este bine ancorat în procesul psihoterapeutic şi bine fixat asupra terapeutului, acesta din urmă îl va ataca frontal, punând o serie de întrebări care se adresează direct procesului conflictual. În cazul în care psihoterapeutul nimereşte ţinta, pacientul devine din ce în ce mai anxios. În caz contrar, terapeutul va repeta demersul până când anxietatea pacientului va creşte, elementele conflictuale vor fi agitate până când vor pătrunde în conştiinţa subiectului. Apoi terapeutul îl va confrunta pe pacient cu reacţiile sale emoţionale, subliniind caracterul lor iraţional şi repetitiv, precum şi relaţia dintre aceste trăiri afective şi interacţiunile cu figurile parentale din copilărie. Astfel, la subiect se va produce „insight”-ul, care implică o iluminare atât în plan intelectual, cât şi în plan afectiv, subiectul ajungând la convingerea clară şi profundă că a înţeles natura tulburării sale. Rezolvarea problemei provoacă puternice sentimente de satisfacţie şi de eliberare emoţională. În finalul terapiei, psihoterapeutul va fi tentat să sondeze în continuare profunzimile inconştientului subiectului, dar va rezista acestei tentaţii, deoarece este vorba de un demers de scurtă durată, cu obiective limitate. În acelaşi timp, el va ajuta pacientul să verbalizeze sentimentele pe care le încearcă (sentimente pozitive amestecate cu sentimente de abandon), explicându-i acestuia că ceea ce a învăţat în timpul psihoterapiei îi va servi pentru a deveni propriul său psihoterapeut în cursul altor încercări ale vieţii, pentru că în acest moment el ştie cum să rezolve o criză emoţională. Meggle (1990) face câteva observaţii cu privire la modelul terapeutic propus de Sifneos: 28 Este evident faptul ca selecţia pacienţilor nu este inutilă, pacienţii trebuind să dea dovadă de o anumită forţă a ego-ului şi să nu aibă tulburări de personalitate. În acelaşi timp, terapeutul trebuie să conştientizeze în cursul analizei personale tendinţele sale sadice, pentru că altfel demersul psihoterapeutic se va transforma într-o luptă. Sifneos (1972) insistă asupra aspectului educativ al terapiei propuse de el. Aceasta se desfăşoară sub forma unui dialog “socratic” în cadrul căruia pacientul se autodezvăluie treptat. Modelul psihopedagogic va avea tendinţa de a înlocui tot mai mult modelul medical în majoritatea demersurilor psihoterapeutice de scurtă durată. “Insight”-ul (iluminarea) la care trebuie să ajungă pacientul nu are doar un caracter eminamente intelectual, ci şi emoţional. Subiectul s-a eliberat de conflicte pentru că a înţeles cauzele acestora şi pentru că trăieşte sentimentul că această înţelegere are un caracter real. Încheierea terapiei cu propunerea adresată pacientului de a deveni propriul său psihoterapeut este specifică terapiilor de scurtă durată Astfel, un hipnoterapeut va putea termina terapia propunând pacienţilor să practice autohipnoza. Ajutându-i pe pacienţi să depăşească o criză existenţială, psihoterapia propusă de Sifneos va avea, prin contaminare, efecte benefice şi în alte sfere ale vieţii şi activităţii acestora. Examinând rezultatele sistemului său psihoterapeutic, Sifneos subliniază faptul că acesta are efecte moderate asupra simptomelor, dar produce modificări psihodinamice de mai mare profunzime. Autorul subliniază faptul că unii pacienţi, după ce au încheiat terapia, nu „doresc” să abandoneze în totalitate simptomele lor, pe care le consideră ca pe o soluţie de viaţă, preferând să le ţină cumva în rezervă. Mulţi pacienţi la care demersul psihoterapeutic a reuşit afirmă faptul că au senzaţia că s-au născut a doua oară. Acest lucru nu înseamnă altceva decât că a fost creat cadrul propice în care clientul îşi poate mobiliza mai uşor disponibilităţile creative latente ale inconştientului, aşa cum subliniau mai târziu psihoterapeuţii de orientare ericksoniană. Obiectivele acestei psihoterapii se concentrează pe conflictul oedipian şi nu se aşteaptă alte rezultate bune in ceea ce priveşte abordarea (între timp) a altor conflicte. Numărul şi durata şedinţelor este astfel prevăzut încît tratamentul să se desfăşoare pe parcursul a 12 pînă la 16 şedinţe, neajungînd niciodată la mai mult de 20 de şedinţe. Şedinţele au o durată de 45 de minute. P Psihoterapia limitată în timp a lui James Mann În cadrul acestei psihoterapii există două pînă la patru şedinţe de evaluare, care au loc înainte de a se începe psihoterapia propiu-zisă. Mann descrie în detaliu maniera de formulare a problemei centrale pentru pacient. În această formulare contractul cît şi finalul 29 terapiei sînt clar specificate. Se folosesc tehnici de psihoterapie psihanalitică clasică: analiza mijloacelor de apărare, interpretarea transferului. Criterii de excludere: depresii grave, psihoze, personalitate borderline şi incapacitatea identificării problemei centrale. Ulterior, Mann a adăugat acestor criterii şi forţa Eu-lui. Pacienţii care prezintă dificultăţi în a se angaja şi renunţa rapid la tratament sînt de asemenea excluşi. Acestă referinţă este făcută cu adresă la pacienţii schizoizi, obsesionali, narcisici şi depresivi care nu sunt în stare să formeze o alianţă rapidă terapeutică, cît şi la pacienţii cu afectiuni psihosomatice. Numărul şi durata şedinţelor: 12 ore de tratament fix, repartizate în funcţie de nevoile pacientului. Se pot derula ca şedinţe săptămînale de o jumătate de oră pe parcursul a 24 de saptămîni sau şedinţe de o oră, de două ori pe săptămînă pe parcursul a 6 săptămâni. P Psihoterapia dinamică de scurtă durată şi largă centralizare a lui Habib Davanloo Criterii de includere: această psihoterapie se adresează pacienţilor cu punct central oedipian. În particular este folosită la pacienţii care suferă de nevroze obsesionale pe termen lung şi de nevroze în general. Durată şi număr de şedinţe: tratamentul cuprinde 5 pîna la 40 de şedinţe în funcţie de aria de conflict a pacientului (oedipian sau cu multiple focus-uri). În general tratamentul cuprinde de la 15 la 25 de şedinţe. Nu se recomandă folosirea unei date fixe de final dar se cere atenţionarea pacientului că acest tratament va fi scurt. În cazul pacienţilor care prezintă un conflict esenţialmente oedipian sînt necesare de la 5 la 15 şedinţe; necesitatea unui număr de şedinţe care se prelungesc pe o durată mai lungă de timp (de la 20 la 40 de şedinţe) există în cazul pacienţilor cu o afecţiune mai serioasă. Specific lui Davanloo este o permanentă interpretare directă a rezistenţelor pacientului. Acesta trebuie să recunoască şi să exprime ceea ce simte, mai ales în cazul frustrărilor. 2.5. Reexaminarea relaţiei de ajutorare a pacientului din punctul de vedere al psihoterapiei dinamice moderne Casament (1992) a arătat că psihoterapia conţine o serie de paradoxuri dintre care menţionăm câteva: 1. Pentru fiecare subiect există două realităţi - una externă şi una internă. Realitatea externă este trăită prin prisma realităţii interne, care la rândul ci este modelată de experienţele trecute. Terapeutul trebuie să ia act de ambele realităţi şi de interrelaţiile permanente dintre ele. 30 2. Există mai multe moduri în care subiectul îşi poate aminti ceva: reamintirea obişnuită, realizată la nivel conştient şi reamintirea prin care se dezvăluie conţinuturi inconştiente. Aceasta din urmă se caracterizează printr-o imagine mult mai vie, plină de detalii, care parcă sunt retrăite în prezent. De regulă aceste conţinuturi nu se referă la experienţe agreabile ci la evenimente psihotraumatizante, producătoare de anxietate, despre care se poate spune în termeni analitici că reprezintă rezultatul căutărilor şi încercărilor inconştientului de a controla anxietăţile până atunci incontrolabile. 3. Nimeni nu are acces în mod obişnuit la propriul inconştient fără ajutorul altei persoane. Dacă conţinuturile inconştiente pot fi interpretate într-un mod tolerabil şi cu semnificaţie pentru subiect, ceva ce înainte fusese refulat, va putea pătrunde în câmpul conştiinţei. 4. De regulă terapeutul este cel care încearcă să descifreze conţinuturile inconştiente ale subiectului. Ceea ce se ignoră însă este că şi pacientul “citeşte” cu sau fără voie inconştientul terapeutului, ceea ce înseamnă că acesta nu mai apare ca un ecran alb aşa cum îl vroia Freud şi din acest motiv este necesar să avem în vedere această realitate clinică. 5. Terapeutul se străduieşte să nu facă greşeli sau să nu cadă în capcana propriilor comportamente defensive. Cu toate acestea, acest lucru se întâmplă uneori şi în aceste situaţii pacientul profită de aceste greşeli, dând o nouă turnură procesului terapeutic. Acesta din urmă poate fi îmbogăţit când terapeutul este capabil să înveţe de la pacient. 6. Terapeutul analist trebuie, uneori, să tolereze perioade lungi în care se simte ignorant şi neajutorat ceea ce îi poate produce anxietate. Analistul cu experienţă trebuie să se comporte adecvat atunci când se află în această ipostază, pentru a putea rămâne deschis la informaţiile care pot să apară. Utilizarea teoriei analitice îl ajută pe terapeut să se descurce în perioadele în care nu ştie pe ce drum să apuce (excepţie fac situaţiile în care terapeutul este cuprins de momente de inspiraţie subită). Cu toate acestea, teoria trebuie să slujească demersului terapeutic real, nu să-l subjuge. Dacă terapeutul poate tolera anxietatea de a nu fi competent, de a nu şti şi îşi dezvoltă capacitatea de a aştepta până când apare ceva cu adevărat semnificativ, este asigurat succesul terapiei şi se evită riscul de a proiecta asupra pacientului decepţia de a nu fi înţeles esenţa problemei sale. Fiind prea pregătit să aplice imediat o teorie gata fabricată, terapeutul poate deveni surd la informaţii neaşteptate. 7. Când terapeutul se confruntă cu elemente ale comunicării inconştiente din partea pacientului, el adesea intră în contact cu ceva ce denumim procesul de gândire primară. 31 Este necesar ca el să fie capabil să înţeleagă paradoxurile logicii inconştientului. Exemplu de gândire primară: în mod firesc noi considerăm în mod inconştient că toate relaţiile sunt simetrice. Astfel, dacă Ion e supărat pe Maria, noi percepem în mod inconştient că şi Maria este supărată pe Ion. Pe plan inconştient partea este identificată cu întregul, iar interiorul şi exteriorul sunt abordate în mod identic. Aşa cum arată încă Freud, la nivel de inconştient nu există negaţie sau contradicţie şi nici conceptul de timp. Dacă transferul este abordat în logica inconştientului, putem să ne aşteptăm ca relaţia prezentă să fie similară cu o relaţie anterioară din istoria vieţii pacientului. Această similaritate poate fi iniţiată atât de pacient cât şi de terapeut. Cel mai adesea se consideră că pacientul este cel care proiectează elemente ale experienţei trecute asupra terapeutului sau situaţiei terapeutice. Experienţa clinică a arătat că nu de puţine ori terapeutul este cel care, fără voia lui, se poate comporta astfel încât să readucă în prezent unele elemente din trecutul pacientului. Din acest motiv relaţia transferenţială are un caracter atât de pregnant şi imediat. La nivel inconştient poate avea loc şi o confuzie între experienţa “eului” şi a “celorlalţi”. Ce conţinut vine de la cine într-o relaţie bilaterală nu apare cu claritate la nivel de subconştient. Aceasta se întâmplă datorită faptului că procesul de comunicare la acest nivel poate fi în acelaşi timp proiectiv (o persoană proiectează ceva asupra alteia) sau introectiv (o persoană interiorizează ceva ce aparţine alteia). 8. Reacţionând la elementele obiective ale relaţiei de similaritate, pacienţii reacţionează şi la modul în care percep ci realitatea externă în termeni de afectivitate. Astfel, de pildă, un pacient poate să devină conştient de relaţia sa tip dependenţă faţă de terapeut. Această dependenţă poate evoca un set inconştient de alte reacţii (care implică dependenţa) cum ar fi, spre exemplu, asocierea dependenţă - separare, fapt ce poate atrage un anumit gen de comportament din partea pacientului. Aceasta explică de ce chiar o întrerupere scurtă în cursul terapiei ajunsă la un stadiu mai avansat, în care se ajunge la o dependenţă regresivă infantilă, poate fi mai traumatică decât o întrerupere mai îndelungată a terapiei aflată într-un stadiu mai timpuriu. 9. Retrăirea trecutului nu este totdeauna legată direct de relaţia analitică (terapeut- pacient), ca în cazul următor: Exemplu de caz : Dna P. s-a trezit plângând fără motiv după ce şi-a culcat băieţelul de 4 ani. Ea nu reuşea să-şi explice ce a apucat-o. Asociaţiile puneau acest fapt în legătură cu copilul care fusese foarte neastâmpărat în timpul zilei, manifestând reacţii de opoziţie la absolut tot ce-i cerea ea. 32 Mama i-a cerut să meargă în camera lui, iar când copilul a refuzat, ea a ţipat la el. Copilul s-a supus şi nu au mai apărut probleme. Dna P. credea că plânsul ei avea ceva legătură cu incidentul respectiv, dar nu înţelegea ce a enervat-o atât de rău. Ceea ce era mai ciudat era că copilul se purtase bine până atunci. Ea s-a întrebat dacă nu cumva a enervat-o şi faptul că copilul a refuzat să se culce până când ea i-a sugerat să se culce în patul tatălui său, după care el s-a culcat imediat. Dacă analizăm secvenţa rezultă că ea îşi are originea în relaţia mamă-copil; copilul neascultător o face pe mamă să plângă. De fapt, analiza ulterioară scoate la iveală o experienţă timpurie, a mamei - propria ei mamă obişnuia să ţipe la ea când nu era cuminte şi asta mai ales după ce s-a născut fratele ei mai mic. Pacienta a refuzat să mănânce iar mama a trimis-o la internat până când a ajuns din nou la greutatea normală. Asociaţiile evocate au scos în evidenţă faptul că fratele ei mai mic avea voie să stea cu mama (aici fiul ei are voie să stea cu tatăl). Se observă că mama care plânge se identifică de fapt cu copilul care a fost certat. Mai mult, iese la iveală relaţia de excludere (fratele ei are voie să doarmă cu mama), relaţie ce a fost retrăită în prezent ca un echivalent al relaţiei dintre fiul ei şi soţ. Fiecare relaţie include elementele relaţiei părinte - copil şi trăirea cuiva care a fost exclus. 10. Terapeutul este antrenat să-şi controleze reacţiile de contratransfer asupra pacientului. Cu toate acestea mulţi pacienţi devin victima reacţiilor contratransferenţiale ale terapeuţilor. Aceasta se întâmplă deoarece terapeutul are tendinţa de a avea o atitudine faţă de cele petrecute în timpul analizei. De pildă, el poate trăi sentimentul de “deja vu” când apar elemente comune între situaţia clinică actuală şi alte situaţii cu care s-a confruntat în trecut. Aceasta îl face pe terapeut să răspundă unei noi situaţii cu un fals sentiment de recunoaştere. Exemplu de caz : O femeie se află în terapie la un terapeut începător de sex masculin. (Protocolul e luat la penultima şedinţă înainte ca terapeutul să plece în vacanţă) (Casament, 1992). Pacienta: Ar trebui să mă asculţi azi cu mai multă grijă pentru că am fost la dentist. El a scăpat freza şi mi-a rănit limba, aşa că mi-e greu să vorbesc. Terapeutul: (se repede să facă imediat legătura cu întreruperea ce va urma datorită vacanţei); Cred că ţi-e teamă că nu voi fi destul de atent cu tine pentru că mă pregătesc să plec în vacanţă, în aşa fel încât vorbele mele te vor răni pentru că trebuie să plec. Pacienta: Nu, defel (linişte). Terapeutul: Cred că utilizezi tăcerea ca un mod de a mă părăsi înainte ca eu să fiu cel care te părăseşte. Pacienta: Nu. De fapt chiar mă gândeam să renunţ la terapie pentru că lucrurile merg mai 33 bine cu mine. Relaţiile mele exterioare s-au îmbunătăţit. Terapeutul: (care avea în minte ceea ce învăţase în legătură cu modul în care se încheie o terapie); Simţi că aceste realizări se datorează lucrului nostru comun sau sunt doar efectul progresului tău? Pacienta: Sunt o realizare a mea personală. Terapeutul a încercat s-o convingă pe pacientă să mai reflecteze în legătură cu decizia de a întrerupe terapia. Cu toate acestea, la următoarea şedinţă pacienta a afirmat faptul că nu mai are bani suficienţi să continue terapia. Pacienta a pus în funcţiune un pattern de comunicare indirectă; stomatologul neglijent aparţine unei categorii de medici neglijenţi din care face parte şi terapeutul. Intervenind prea devreme, terapeutul a pierdut şansa de a afla dacă afirmaţia se referă sau nu la el. 11. Re-orientarea şedinţei de analiză Uneori în timpul unei şedinţe psihanaliză este necesar ca terapeutul să lase impresia că ştie, deşi nu ştie. Adesea pacientul va produce materialul suplimentar pentru descifrarea conţinutului inconştient care până atunci rămăsese ascuns. O pacientă de 25 de ani, aflată în al doilea an de psihanaliză, rămâne însărcinată- lucru pe care şi-l dorea demult, sora ei mai mică având deja un copil. În primele luni de sarcină pacienta a păstrat secretul sarcinii, fiind informaţi doar soţul şi terapeutul. Păstrarea secretului era importantă pentru ea deoarece ea a suferit mereu de tentativele mamei de a-i controla existenţa. Căsătoria i-a permis să se elibereze de tirania mamei văduve, ea locuind suficient de departe de aceasta, fapt ce nu-i permitea să se mai amestece în viaţa pacientei. După câteva luni pacienta a venit la terapie foarte necăjită pentru că sora ei i-a descoperit secretul şi ea va fi obligată să-i spună mamei adevărul înainte de perioada hotărâtă de ea. De când sora sa a întrebat-o în legătură cu sarcina, pacientei i-a apărut o puternică durere de cap. Terapeutul a interpretat simptomul ca fiind rezultatul anxietăţii legate de intervenţiile brutale ale mamei în viaţa ei. Pacienta a fost de acord cu interpretarea. Sarcina a fost prima ei experienţă în care nu s-a amestecat nimeni. Nici căsătoria nu a fost scutită de aceasta. Durerile de cap însă au continuat. Interpretare: Aluzia pacientei cu privire la căsătorie este interpretată de terapeut prin aceea că pacienta se temea şi de faptul că soţul se va amesteca în viaţa ci, căsătoria fiind o altă variantă a relaţiei cu mama-şi anume că ea va fi controlată de cineva. Terapeutul va reorienta procesul terapiei. Dacă până acum a interpretat durerea de cap ca fiind produsă de teama de a nu fi dirijată de mamă, apare acum posibilitatea de a o interpreta ca o aluzie la copil; nu cumva simptomul reprezintă teama pacientei legată de faptul că copilul ar simboliza încercarea mamei de a pune stăpânire pe ea din interiorul corpului. 34 Pacienta a acceptat interpretarea şi a scos la iveală gândul ascuns că şi-ar putea urî propriul copil, adăugând că durerea de cap ar putea fi expresia conflictului dintre iubirea protectoare pentru copil şi impulsul ei de o viaţă de a scăpa de orice i-ar îngrădi libertatea. După şedinţă ea constată că pentru prima dată, după multe zile, durerea de cap a încetat. 12. Insight oferit sau impus? Interpretările nu sunt totdeauna oferite de analist, ci pot fi şi forţate, impuse. Dacă pacientul refuză interpretarea, aceasta este o dovadă că ea e adevărată şi că pacientul a pus în acţiune rezistenţele. Dar, pentru că este posibil ca şi terapeutul omniscient să greşească, el trebuie să se lase ajutat de pacient. Pentru ca terapeutul să nu impună pacientului propriile idei, el trebuie să fie eliberat de dorinţa prea puternică de a vindeca şi de a influenţa. Când pacientul refuză o interpretare sau o acceptă formal, se spune că este vorba de rezistenţele acestuia. De multe ori este aşa, dar e posibil ca terapeutul să nu fi observat ceva sau să manifeste propriile sale rezistenţe (nu vrea cu nici un preţ să renunţe la interpretarea sa). Exemplu: Un terapeut de sex feminin aflat în pregătire, afirmă în faţa grupului de lucru format din colegi, că are un pacient care ţipă la ea în timpul şedinţelor de psihoterapie şi ea nu poate înţelege de ce, suportând cu calm ţipetele acestuia. În urma discuţiilor cu colegii a rezultat faptul că terapeuta era “surdă” la ceea ce dorea să comunice pacientul şi că acesta striga, doar-doar se va face cumva înţeles. Terapeuta a reflectat asupra acestei sugestii şi a raportat făptul că a reuşit să înţeleagă ceea ce dorea să spună pacientul, iar acesta din urmă s-a liniştit. Desigur, aceasta nu înseamnă că pacienţii trebuie să controleze procesul terapeutic. Pentru a ne apăra de distorsionările produse de excesul de interpretări teoretice, terapeutul trebuie să-şi pună următoarele întrebări: (1) Este respectată individualitatea pacientului - acesta este ignorat sau se încearcă manipularea lui forţată? (2) Cine şi ce conţinut aduce la un moment dat în timpul procesului analitic şi de ce? Deoarece procesarea psihoterapeutică este incomodă şi stresantă pentru pacient, succesul acesteia depinde de forţa alianţei terapeutice. Trăinicia acestei alianţe este adesea periclitată mai ales atunci când terapeutul se confruntă cu mecanismele de apărare ale ego- ului pacientului sau când relaţia transferenţială generează sentimente de furie, teamă sau 35 stări depresive. Terapeutul va trebui să interpreteze aceste sentimente negative pentru a menţine alianţa terapeutică nealterată. În felul acesta, pacientul se va simţi în siguranţă şi va putea să-şi exploreze conflictele intrapsihice. Terapeuţii specializaţi în demersurile dinamice de scurtă durată adoptă, în ciuda diferenţelor individuale, un stil interactiv şi flexibil. Timpul fiind limitat, nu sunt admise monologurile interminabile sau perioadele lungi de tăcere. Accentul este pus pe dialog, reflecţii active şi pe exprimarea deschisă a gândurilor şi sentimentelor. Demersurile terapeutului trebuie să aibă un obiectiv şi o direcţie precisă, intervenţiile acestuia urmând să faciliteze autodezvăluirea pacientului, explorarea sentimentelor, gândurilor şi a modului său specific de a percepe anumite aspecte legate de problema asupra căreia se realizează focalizarea terapiei. Scopul final al intervenţiilor terapeutice îl constituie formularea unor comentarii, concluzii sau întrebări menite să clarifice, să provoace sau să interpreteze anumite informaţii, verbale sau non-verbale, furnizate de pacient. Aşa cum am mai subliniat, acordul dintre pacient şi terapeut cu privire la problematica asupra căreia se va focaliza terapia este absolut necesar pentru succesul acesteia. Focalizarea are ca obiectiv formularea în termeni psihodinamici a problemei pacientului, şi nu simptomele clinice. În timp ce pacientul este îndemnat să facă asociaţii libere pe orice temă doreşte, terapeutul va menţine focalizarea prin intermediul atenţiei selective îndreptate în mod special asupra materialului relevant, ignorând tot în mod selectiv celelalte informaţii (Balint et al.,1972). Cuvinte cheie: psihanaliză, psihoterapie dinamică, transfer, analiza ego-ului, insight, psihoterapie focalizată, intervenţie de criză, focalizare, conflict inconştient. Întrebări recapitulative: 1. Cum definim psihanaliza? 2. Ce sunt psihoterapiile psihodinamice şi care este obiectivul lor principal? 3. Enumeraţi principiile de bază ale demersului dinamic; 4. Oferiţi două exemple de paradoxuri întâlnite în orientarea psihodinamică. 5. Care este rolul deţinut de insight în orientările psihodinamice? 6. La ce facem referire atunci când aducem în discuţie conceptul de “criză 36 emoţională”? 7. Cum se manifestă rezistenţele în demersul psihodinamic? PRELEGEREA 3 PSIHOTERAPIA EXPERIENŢIALĂ Conţinuturi: 3.1. Elemente definitorii în psihoterapia experienţială 3.2. Relaţia terapeutică în cadrul demersului experienţial 3.3. Direcţiile strategice în psihoterapia experienţială 3.4. Psihodrama Obiective: 1. Înţelegerea abordării experienţiale 2. Introducerea elementelor alternative specifice experienţialismului 3. Introducere în studiul psihodramei Precerinţe: Cunoştinţe de psihologie şi psihopatologie Expunere: 3.1. Elemente definitorii în psihoterapia experienţială Psihoterapiile existenţialiste s-au format ca o reacţie mai ales la psihanaliză, care considera că omul este implacabil determinat de instinctele şi conflictele inconştiente, care îi ghidează existenţa şi evoluţia. De asemenea existenţialiştii nu sunt de acord nici cu 37 terapiile comportamentale, care transformă omul într-un automat ce poate fi programat şi condus. Demersul experenţial este mai curând filosofic şi pune accentul pe valorificarea disponibilităţilor umane şi are ca obiectiv contracararea alienării (înstrăinării). Definirea psihoterapiei experienţiale se bazează pe depăşirea experienţelor umane obişnuite, fiind orientată pe găsirea unui sens al vieţii. Experienţialiştii pun accent pe autodeterminare, creativitate, autenticitatea fiinţei umane, pe demersul de integrare corporal-spirituală. Această psihoterapie este dedicată depăşirii experienţelor umane obişnuite, fiind orientată pe găsirea unui sens al vieţii. Experienţialiştii pun accent pe autodeterminare, creativitate, autenticitatea fiinţei umane, pe demersul de integrare corporal-spirituală. La baza psihoterapiilor experienţialiste se află filosofia existenţialistă şi filosofia pe care se fundamentează tehnicile orientale (yoga, zen etc). Omul este considerat ca o entitate activă autoformativă, cu un potenţial psihic latent. Tehnicile sunt de autoperfecţionare, axate mai puţin pe vindecare, simptom sau boală. Scopul terapiei constă în conştientizarea de către client a propriului eu sau atingerea unui nivel superior de constiinţă. Tulburările psihopatologice sunt considerate expresii ale scăderii potenţialului uman sau a pierderii legăturii cu eul. Această pierdere a unităţii nu este datorată unor conflicte inconştiente, ci pierderii sensului existenţei şi blocării posibilităţii de manifestre a eu-lui. Astfel, P nevroza devine o expresie a disperării existenţiale datorate înstrăinării eu-lui de el însuşi; P anxietatea este teama omului de a se confrunta cu limitele sale (moartea, sentimentul neputinţei); P originile sentimentului de culpabilitate sunt în ignorarea propriilor posibilităţi şi valori. Idealul psihoterapiei este crearea omului spontan, autentic, activ şi creativ. Terapia pune accent pe trăirea emoţiilor şi trăirilor individuale. Această trăire este mai curând un proces afectiv decât unul cognitiv. Schimbarea terapeutică rezultă în procesul trăirii experienţei, şi practic prin înţelegerea unor semnificaţii profunde a experienţelor de viaţă. 3.2. Relaţia terapeutică în cadrul demersului experienţial Relaţia terapeutică este una umană, mutuală, încărcată afectiv, în cadrul căreia fiecare dintre cei doi parteneri încearcă în mod sincer şi deschis să comunice prin mijloace verbale sau nonverbale. Terapeutul nu intră în relaţie ca specialist, ci mai ales ca fiinţă umană. Relaţia nu este de tip părinte-copil, profesor-elev, ci o relaţie echilibrată, cum ar fi 38 cea dintre prieteni sau soţi - parteneri. Această orientare pune accent pe trăirea emoţiilor şi a experienţei prezente, “aici şi acum”. Trăirea experienţei reprezintă un proces mai mult afectiv decât cognitiv iar schimburile terapeutice rezultă în urma procesului trăirii experienţei, la ele contribuind în foarte mare măsură tipul de relaţie dintre client şi terapeut. Carl Rogers considera că orice organism are tendinţa înăscută de a-şi dezvolta capacităţile la nivelul optim, atunci când este plasat în condiţii optime. Concepţia rogersiană privind dezvoltarea umană este că fiinţa omenească are capacitatea latentă, dacă nu manifestă, de a se înţelege pe ea însăşi, de a-şi rezolva problemele. De asemenea, ea are tendinţa de a exersa aceste capacităţi. Ca potenţialităţi, capacităţile şi tendinţele respective sunt inerente oricărui individ, dar exersarea acestora reclamă un context de relaţii umane pozitive, favorabile conversaţiei şi ridicării eu-lui, relaţii lipsite de ameninţare şi provocare. Altfel spus, trebuie urmărită autonomia individului ca persoană, prin crearea condiţiilor care să-i permită clientului să angajeze direct în practică această autonomie, oricât de elementar ar fi nivelul iniţial la care se angajează. Dezvoltarea este posibilă doar prin autoactualizare, astfel personalitatea se dezvoltă după un model comparabil cu dezvoltarea fizică, care este determinată şi ea de tendinţa de actualizare, exersându-se la un nivel elementar şi conducând la diferenţierea funcţiilor şi organelor caracteristice maturizării fizice. Experimentul ca întâmplare creativă, care conţine posibilitatea unor interacţiuni esenţiale, este modalitatea principală de lucru. Experimentul "îl provoacă pe individ să se autoexploreze şi, fiind vorba despre terapie de grup, putem spune că experimentul îl provoacă pe individ să se exploreze prin întâlnirea cu celălalt" (Iolanda Mitrofan, 1997, pag. 210). Această metodă oferă astfel posibilitatea autocreaţiei. Orice dimensiune neexplorată a individului se poate manifesta “aici şi acum”. Scopurile experimentării creative, după Zinker (1978), sunt : 1) lărgirea repertoriului de comportamente al clientului; 2) crearea condiţiilor care să permită autocreaţia, stimularea învăţării experenţiale şi conturarea unor noi concepte despre sine; 3) rezolvarea conflictelor şi rezolvarea polarităţilor; 4) integrarea înţelegerii cu expresia motorie; 5) conştientizarea polarităţilor; 39 6) reintegrarea introiecţiilor; 7) găsirea circumstanţelor în care persoana se poate simţi puternică, competitivă şi încrezătoare în sine şi poate acţiona ca atare. Psihoterapia nondirectivă prezintă următoarele particularităţi: ! relaţia terapeutică este privită ca o experienţă mutuală şi evolutivă; ! se pune un accent mai mare pe aspectele emoţionale, comparativ cu cele intelectuale; ! se acordă o mai mare independenţă subiectului şi se acordă mai multă atenţie evenimentelor actuale, nu celor din istoria individului; ! relaţia terapeutică este foarte permisivă; terapeutul are o atitudine pasiv- stereotipă, de acceptare totală a ceea ce spune clientul, ajutându-l pe acesta să-şi clarifice sentimentele. Relaţia transferenţială există, dar transferul este rezolvat firesc, într-o manieră lipsită de ameninţare, terapeutul acţionând indirect şi spontan asupra rezistenţelor subiectului, prin intermediul permisivităţii şi neutralităţii. În cadrul orientarii experienţiale există curente terapeutice diferite. Acestea nu se bazează neapărat pe o tehnică anume, ci pe integrarea fiinţei umane (experenţialiştii afirmă că celelalte terapii fac abuz de tehnici). Sunt şcoli care pun accentul pe comunicarea verbală, altele pe tehnicile non-verbale, trăirea unor senzaţii corporale, concentrări asupra respiraţiei, asupra posturilor corporale). Printre cele mai cunoscute tehnici experenţiale se află: P tehnica imaginaţiei dirijate; P tehnica dialogului mutual; P tehnici de relaxare musculară (relaxarea nu este centrată pe scop, în comparaţie cu tehnicile cognitiv-comportamentale); P tehnici orientate pe controlul respiraţiei; P tehnici de gimnastică, masaj, presopunctură. Pentru atingerea obiectivului (unirea trupului cu mintea şi spiritul), terapeutul utilizează tehnici de meditaţie prin care se urmăreşte transcederea ego-ului individual şi contopirea lui cu conştiinţa universală. Se utilizează exerciţii de concentrare a atenţiei, de dezvoltare a voinţei. 3.3. Direcţiile strategice în psihoterapia experienţială 40 Orientarea experienţială cuprinde trei direcţii: filosofică: are la baza filosofia existenţialistă europeană, tehnica utilizată fiind cea a dialogului mutual (în special). psihosomatică: pune accentul pe concentrarea asupra senzaţiilor corporale; ca şi tehnici, foloseşte gestalt terapia, somatoanaliza, analiza bioenergetică, metoda strigătului primar. spirituală: apropiată de cea religioasă, pune accentul pe experienţa transcedentală. Aceasta direcţie urmăreşte atingerea unor nivele superioare de conştiinţă. Se foloseşte relaxarea, meditaţia, antrenamentul voinţei, meditaţia transcedentală. Cea mai cunoscută variantă de terapie este cea centrată pe client, varianta lui Rogers. El înlocuieşte denumirea de pacient cu cea de client (clientul respinge ideea de pasivitate). Rogers era încrezător în forţele naturale de vindecare şi considera terapia ca pe un proces de îndepărtare a constrângerilor. Constrângerile îşi au originea în solicitările nerealiste pe care şi le impun oamenii atunci când îşi impun să nu mai trăiască un anumit gen de sentimente (exemplu: ostilitate). Negând că pot nutri sentimente urâte, oamenii nu mai sunt conştienţi de natura reacţiilor lor, pierzând astfel contactul cu experienţa autentică, iar rezultatul este un nivel de integrare psihică scăzută. Obiectivul principal al terapiei rogersiene este rezolvarea acestei probleme, şi anume învăţarea clientului să se accepte pe sine. Terapeutul stabileşte un astfel de climat în cadrul căruia clientul se simte acceptat necondiţionat, înţeles şi valorizat ca persoană. El se simte liber să-şi exploreze gândurile şi sentimentele reale, să-şi accepte ura, furia, resentimentele. Pe măsură ce conceptul de sine devine mai actual, oamenii încep să fie mai toleranţi cu ei înşişi, mai deschişi, mai integraţi. În cadrul acestui sistem terapeutic (se mai numeşte şi terapie nondirectivă) dirijarea procesului terapeutic nu este sarcina terapeutului. Acesta nu dă răspunsuri, nu face interpretări, nu sesizează prezenţa conflictelor inconştiente şi nu intervine activ în terapie. El doar ascultă cu atenţie, cu atitudinea de acceptare a ceea ce spune clientul, întrerupând doar pentru a reformula (reformulările nu trebuie să conţină evaluări, terapeutul doar parafrazând). Astfel, clientul îşi conştientizează mai bine trăirile şi emoţiile. Psihoterapia nondirectivă se deosebeşte de alte abordări prin: 1) Se acordă o mai mare autonomie şi independenţă subiectului, considerându-se că acesta are o capacitate spontană de evoluţie. 2) Se pune un accent mai mare pe factorii de natură emoţională decât pe cei de 41 natură intelectuală. 3) Se acordă o mai mare atenţie evenimentelor actuale decât celor din istoria vieţii clientului. 4) Terapia este privita ca o experienţă evolutivă. Condiţiile relaţiei terapeutice nondirective (după Rogers) 1. Terapeutul trebuie să se conducă după principiul că subiectul aflat în terapie este responsabil pentru el însuşi şi este de dorit pentru subiect să-şi asume această responsabilitate; 2. Terapeutul consideră că orice individ are în sine o puternică dorinţă de a deveni matur, adaptat social, independent, creativ; 3. Terapeutul trebuie să creeze o atmosferă caldă, permisivă, în care individul să-şi poată exprima orice atitudine, trăire, stare afectivă sau gând, indiferent cât de inacceptabile, neconvenţionale, absurde sau contradictorii. 4. Clientului nu i se impun nici un fel de limitări în privinţa atitudinilor, ci doar în privinţa comportamentelor. 5. Terapeutul utilizează numai astfel de tehnici, care să-l conducă pe client la înţelegerea profundă a propriilor stări afective şi la acceptarea lor. În ceea ce priveşte acceptarea de către terapeut, aceasta nu trebuie să implice nici aprobare, nici dezaprobare. 6. Terapeutul trebuie să se abţină de la a sfătui, convinge, sugera, interpreta, întreba sau da asigurări. Spre sfârşitul carierei, Rogers începe să abandoneze terapia individuală în favoarea terapiei de grup şi pune la punct conceptul de grup de întâlnire. Acest grup permite realizarea unei trăiri foarte intense, în cadrul căreia persoanele alienate faţă de ele însele sau faţă de societate pot stabili contacte emoţionale mai autentice. În cadrul grupurilor de întâlnire, experienţa din cadrul grupului poate produce manifestări chiar la nivelul personalităţii subiecţilor şi chiar Rogers spune că scopurile dezvoltării personale şi cele ale grupului nu mai sunt separate. În grup sunt stimulate confruntările deschise şi autentice şi chiar o exprimare sinceră a unor sentimente negative poate fi folositoare, pe termen lung. Rogers nu este interesat de dinamica grupului în sine, ci tot de individ, pe care grupul trebuie să-l ajute să-şi conştientizeze propriile trăiri şi stări afective şi să-şi accepte propriile sentimente. Pentru a fi eficient, grupul de întâlnire trebuie să fie coeziv, membrii grupului să-şi acorde încredere reciprocă, iar terapeutul, ca lider al grupului, va facilita procesele care se petrec în grup la nivel minimal. În general, grupul este alcătuit din 6-7 subiecţi şi dă rezultate în cazul problemelor 42 uşoare, de viaţă. Această terapie se potriveşte pentru autoperfecţionare, pentru psihologii în formare, pentru subiecţii cu tulburări minore de stres, subiecţii cu dificultăţi de adaptare, pentru pacienţi cu boli somatice invalidante, pentru adolescenţi cu tulburări de comportament; mai poate fi folosită, dar în combinaţie cu alte terapii, la toxicomani, la pacienţi nevrotici, la schizofrenicii în remisie şi în tratamentul psihiatric. Alte direcţii sunt: Teoria existenţialistă a lui Rollo May se referă la înţelegerea omului ca existenţă, a se descoperi pe sine şi a fi deschis la experienţe. Scopuri: inversarea procesului de îngustare, blocare a cîmpului conştiinţei produs sub ameninţare; deschiderea propriului eu în direcţia conştientizării, actualizarea potenţialului. Tehnici: analiza abstractă, iar un factor important îl reprezintă contextul psihoterapeutic. Logoterapia lui V. Frankl se referă la demersul personal de căutare a sensului existenţei; se foloseşte tehnica intenţiei paradoxale în care pacientul doreşte exact lucrul de care se teme, acest tip de abordare fiind tratată de către terapeut cu umor şi detaşare. De asemenea în logoterapie sunt cuprinse tehnici de reflecţie care presupun ignorarea tulburării, concentrarea pe pozitiv ceea ce are ca rezultat conştientizarea propriului sistem de valori specifice persoanei implicate în demersul terapeutic. Psihoterapia gestaltistă a lui Pearls. Gestaltul se referă la întreg sau totalitate, scopul fiind acela de refacere a capacităţii de evoluţie a fiinţei umane prin contactul persoanei cu ambianţa. Tehnicile folosite sunt: role-playing-ul, analiza viselor, tehnica de lucru asupra conflictelor, încheierea afacerilor neterminate. Pentru anumite situaţii, acest gen de abordare poate fi eficient. Multă vreme s-a crezut că psihoterapia experienţială este un panaceu psihologic universal. Rogers a negat şi necesitatea psihodiagnozei înainte de a începe terapia. Clinica dovedeşte însă că aria de aplicare este limitată la nevroticii normali, fără o simptomatologie bine conturată, ci doar cu probleme de viaţă. Clienţii acestor tehnici trebuie să aibă un nivel cultural foarte ridicat. Pentru formare, este o terapie foarte bună. Se potriveşte şi pentru normalul de excepţie. În cabinet, trebuie combinată cu o abordare centrată pe simptom. Terapiile nondirective se aplică următoarelor categorii de clienţi: P subiecţii cu reacţii anxioase datorate stresului; P adolescenţii cu tulburări de adaptare sau comportament; P clienţii cu afecţiuni somatice invalidante; 43 P psihotici aflaţi în remisie. 3.4. Psihodrama (Terapia prin joc dramatic) Termenul de roleplaying în psihoterapie are o semnificaţie educaţională, oamenii jucând în mod deliberat diverse situaţii imaginare în scopul de a se înţelege mai bine pe sine, de a-şi dezvolta anumite abilităţi, da a analiza un comportament sau de a demonstra celoralţi modul de funcţionare al unui comportament sau modul în care acesta ar trebui să funcţioneze. Tehnica jocului dramatic are următoarele funcţii: 1. Psihodiagnoza în scopul unei mai profunde înţelegeri a structurii psihice a individului prin observarea modului în care acesta joacă în mod spontan o situaţie ca având un caracter aproape veridic. 2. Demonstrarea pentru o persoană sau grup a modului în care acesta sau aceştia ar trebui să joace un anumit rol. 3. Facilitarea trăirii de către individ a unei experienţe veridice solicitându-l să se joace pe sine în diverse situaţii cu caracter dramatic. (Psihodrama) Astfel, prin intermediul psihoterapiei pacientul speră să înveţe să se adapteze mai bine, să se accepte ca persoană, să-şi reducă tensiunile şi conflictele interne şi să ajungă la o stare de confort psihic, seninătate, devenind mai competent în viaţa reală. Strategia reprezintă modul în care terapeutul îl abordează pe pacient. Ea poate fi suportivă, analitică, non-directivă, cognitivistă, etc. Tehnica terapeutică constă în ceea ce face terapeutul în mod concret. Astfel de tehnici pot fi: chestionarea, interpretarea, sfătuirea, tehnica naraţiei libere, tehnica rogersiană a reflecţiei, tehnica confruntării, relaxarea, hipnoza, tehnica elaborării unor produse artistice, tehnica jocului dramatic. Exemple de joc de rol: a.Joc de rol autonom cu caracter subiectiv. b.Joc de rol autonom cu caracter comportamental. c.Joc de rol psihoterapeutic cu caracter diadic. Jocul de rol acţionează la toate cele trei nivelele psihologice importante: la nivelul cognitiv, la nivel afectiv, la nivel comportamental, fapt reflectat pe parcursul jocului prin aceea că subiectul gândeşte, simte şi acţionează în interacţiune cu stimulii psihosociali. Structura şi împrejurările create în situaţia jucată tind să producă răspunsuri exagerate, 44 astfel încât individul se manifestă nervos etc, el implicându-se total, ca în viaţa reală. Jocul de rol are o reprezentare apropiată de situaţiile de viaţă, îl implică pe individ total, prezentând observatorilor un tablou în legătură cu modul în care se comporta subiectul în situaţiile reale. Valoarea acestei tehnici are la bază trei aspecte: a. Simultaneitatea- se referă la desfăşurarea în acelaşi interval de timp a mai multe evenimente. b. Spontaneitatea- este definită ca fiind caracteristica unui comportament natural, neforţat şi creativ în situaţii noi. c. Autenticitatea- se referă la realitatea subiectivă a situaţiei dramatice. Insight-ul produs în urma jocului dramatic trebuie să conducă la o restructurare în sfera personalităţii subiectului. Personalitatea poate fi privită ca un set de expectaţii relativ stabile în legătură cu propia persoana şi cu ceilalţi. Aceste expectaţii au la bază asumarea de roluri. Există o interrelaţie dinamică între modul în care un subiect se comportă şi concepţia despre sine a subiectului. Astfel dacă concepţia despre sine se modifică, se modifică şi comportamenul. Caracteristica principală a acestei forme de terapie constă în faptul că pacientul realizează insight-ul după ce modelul superior de comportament a fost pus în acţiune. Iniţial situaţia problematică e interpretată, stăpânită, şi abia apoi pacientul începe să înţeleaga dinamica şi implicaţiile respectivei situaţii. Efectele terapiei prin joc sunt: a.Centrale: noi idei, noi nivele de înţelegere, insight-uri cu privire la sine şi la ceilalţi, mai mult curaj, o mai bună acceptatare a propiei persoane etc. b.Periferice: noi deprinderi, noi modele de comportament etc. Calităţile pe care trebuie să le aibă terapeutul sunt: creativitatea, non- convenţionalismul şi spiritul de aventură, leadership. Psihoterapeutul trebuie să aibă o prezenţă scenică agreabilă, calităţi de conducător, deci el trebuie să fie o persoana care trebuie să domine şi să conducă situaţia. Se desprind două tipuri de roluri: eroul sau protagonistul şi ego-ul auxiliar. Eroul este persoana asupra căreia este îndreptată atenţia în cadrul psihoterapiei. El este cel care prezintă problema simptom şi care doreşte să se amelioreze. Persoana care joacă împotriva lui reprezintă asistentul. Asistentul poate beneficia de ajutor datorită următorilor factori: a.Altruismul - pacientul aflat în terapie este copleşit de probleme, percepţiile sale se îngustează şi el devine egocentric. b.Empatia - pacientul începe să înţeleagă problemele persoanei pe care o joacă, 45 precum şi pe cele ale persoanei împotriva căreia joacă. Tehnicile psihoterapiei prin joc dramatic: 1.Jocul de rol direct - persoana se joacă pe sine faţă de o altă persoană care joacă un alt rol. 2.Inversarea rolurilor - acest model produce rapid şi eficient conştientizarea unor aspecte sociale, individul se vede prin ochii altora şi învaţă să se pună în situaţia altuia. 3.Modelul alter ego-ului - acest procedeu este subtil şi presupune prezenţa unui asistent cu experienţă şi sensibilitate. 4.Modelul (tehnica) oglinzii. 5.Tehnica dedublării. 6.Jocul de rol structurat. Psihodrama este o metodă de psihoterapie care explorează prin acţiune problemele individului. Este prin excelenţă o metodă de lucru în grup. În grupul de psihodramă fiecare persoană devine agent terapeutic pentru cealaltă. Se desfăşoară într-un loc special amenajat, dotat cu o scenă, obiecte de recuzită, lumini colorate, un balcon. Părintele psihodramei este Dr. Jacob Levi Moreno, psihiatru şi pionier în domeniul proceselor de grup. Momentul naşterii ei: anii ’20. Psihodrama poate fi considerată un complex de idei şi metode aplicabil în cadrul câmpului psihoterapiei, şi dincolo de asta în zona mai largă a “psihologiei aplicate”. Aceasta include educaţia, afacerile, antrenarea îndemânărilor sociale, religia, recreerea, construirea comunităţii şi dezvoltarea personală. Psihodrama pune accent pe învăţarea spontaneităţii în relaţiile personale, spontaneitate înţeleasă ca modalitate de a răspunde adecvat la atât la realitatea exterioară (fără a o distorsiona) cât şi la propriile necesităţi interne (fără stereotipii defensive şi lăsând să apară nevoile şi emoţiile autentice). Obiectivul final este de a-i ajuta pe membrii grupului să dobândească abilitatea de a se adapta într-un mod flexibil la varietatea de situaţii şi persoane cu care aceştia intră în contact. În acest proces este foarte importantă dezvoltarea creativităţii dar în contextul regulilor, posibilităţilor şi ocaziilor create de realitate. Psihodrama ar trebui înţeleasă ca un complex bogat de metode care pot şi ar trebui integrate într-o practică integratoare şi holistică a psihoterapiei multimodale. Psihodrama îşi propune să operaţionalizeaze multe din scopurile şi strategiile teoretice ale psihoterapiei aşa cum sunt ele prezentate de reprezentanţii diverselor şcoli terapeutice. Această abordare este considerată ca făcând parte dintr-o mai largă matrice teoretică de idei relaţionate cu natura psihologiei, incluzând dimensiuni sociale, culturale, 46 şi somato-psihice. Complexul de idei asociat cu psihodrama, neprivind în mod necesar psihodrama în sine, dar vorbind despre probleme mai generale ale naturii umane şi ale dezvoltării şi interacţiunii umane, oferă contribuţii de valoare la domeniul mai larg al psihologiei. În psihodramă oamenii află ce înseamnă să înveţi prin a face. Grupul are o atmosferă prietenoasă şi stimulatoare care îndeamnă persoana să se exprime prin a pune în scenă diferite dimensiuni ale vieţii sale. Dând viaţa pe scena situaţiilor problematice, psihodrama facilitează stabilirea unui echilibru mai armonios între exigenţele intrapsihice şi cerinţele realităţii, prin redescoperirea şi antrenarea resurselor de spontaneitate şi creativitate ale persoanei. Omul devine actorul propriei vieţi, un scenariu care se scrie în vivo. Scena înlocuieşte divanul şi devine spaţiul în care se pun în acţiune conţinuturile lumii interne. Aici individul se întîlneşte cu resursele, îndoielile, dorinţele, blocajele şi visele sale pe care le explorează într-un cadru securizant. Psihodrama intervine în mod esenţial asupra relaţiilor; prin tehnicile sale specifice metodelor de acţiune (dublul, inversiunea de rol, oglinda, solilocviul, sociometria), ea produce o restructurare a modurilor disfuncţionale de “a fi” în raport cu ceilalţi, provoacă persoana să descopere răspunsuri noi la o anume situaţie şi să devină o fiinţă autonomă şi spontană. Astăzi psihodrama este folosită în multe domenii în care oamenii învaţă, se schimbă sau relaţionează cu ceilalţi: o întâlnim în şcoli, spitale, organizaţii, teatre. Psihodrama este din ce în ce mai apreciată datorită evoluţiei unor domenii strâns relaţionate, cum ar fi dramaterapia, drama în educaţie, terapiile prin arte creative şi terapiile orientate către acţiune. Iată câteva teme, ce reflectă esenţa viziunii lui Moreno: 1. Moreno şi-a bazat psihologia pe o filozofie (autorul fiind şi teolog, sociolog, psiholog şi psihiatru). Acesta considera că Dumnezeu avea înainte de toate calitatea de creativitate, şi similar, cea mai mare provocare pentru umanitate era aceea de a trăi într-un mod creativ în loc să se retragă în încrederea faţă de ceea ce a fost creat în trecut. O astfel de filozofie implica faptul că în loc de a îndrepta psihoterapia doar către fixarea problemelor, ea ar trebui să promoveze şi capacitatea pacientului de a fi flexibil şi adaptabil. Acesta constituia un accent mai degrabă pus pe construcţia sănătăţii decât pe ameliorarea răului pur şi simplu. Practic, pacienţii răspund bine la abordarea potrivit căreia ei sunt oameni creativi ale căror situaţii reprezintă o provocare la adresa acestei creativităţi. Mai târziu în cariera sa, Otto Rank a folosit şi el metafora vieţii ca o operă de artă. 2. Una dintre cele mai originale aprofundări ale lui Moreno era aceea referitoare la creativitate, cel mai des evocată în actele de liberă improvizaţie decât în calculul planificat. 47 El a folosit termenul de “spontaneitate” pentru a se referi la spiritul deschiderii faţă de posibilităţile creative într-o situaţie - înţelesul termenului depăşea pentru Moreno simpla impulsivitate. Mare parte din munca sa poate fi înţeleasă că fiind un set de metode şi idei în promovarea spontaneităţii pentru serviciul creativităţii (Blatner, 1988). 3. Moreno era de asemenea orientat către grupuri şi societate ca un tot. El credea că pot fi dezvoltate metode în psihologie şi sociologie care să ajute nu doar indivizii, ci care să ajute cultura ca un tot să devină mai creativă, spontană şi vindecătoare. 4. Moreno credea că teoriile sale trebuiau implementate acţional. O simplă teoretizare nu era de ajuns - deşi el a publicat extensiv - era nevoie şi de fapte. Încă din adolescenţă fusese implicat în promovarea programelor sociale pentru refugiaţi, grupuri de auto-ajutorare pentru minorităţi dezavantajate, etc. Mai târziu, el a iniţiat organizaţii, a făcut pionerat atât în psihoterapia de grup cât şi în psihodramă -şi, într-adevăr, a fost unul dintre fondatorii International Association for Group Psychotherapy. 5. Ideea spontaneităţii şi acţiunii reda perspectiva sa aupra modului în care oamenii nu doar învaţă, dar se şi vindecă. Punerea în acţiune a întregului sine, în plină acţiune, mişcarea, conversaţia directă cu cineva într-o interacţiune dramatică, era un mod de a potenţa implicarea mult mai mult decât orice altă conversaţie pe tema unei anumite probleme. O idee asociată pe care nu a articulat-o niciodată în mod clar, dar pe care o folosea în mod intuitiv, era aceea a puterii comunicării nonverbale. Aceasta este pusă în valoare într-un context dramatic, şi punctul important este acela că gesturile, expresiile, poziţia şi celelalte variabile nu doar comunică celorlalţi, dar reiterează sau semnalează atitudini interne şi sentimente. 6. Învăţarea şi terapia, folosind principiile spontaneităţii, necesită o libertate faţă de consecinţele experimentării - cu alte cuvinte, un context securizant, în care să se poată pune în scenă orice. Jocul nu doar eliberează spontaneitatea, dar invită de asemenea la explorarea surprinzătorului şi a unor alternative extreme, dintre care unele pot foarte bine să declanşeze insight-uri. Jocul poartă de asemenea ceva din vitalitatea şi prospeţimea părţilor copilăriei psihicului, ceea ce adaugă energie procesului învăţării sau vindecării. 7. Laboratorul natural pentru experimentări sociologice era acela al teatrului, modificat astfel încât să fie spontan, improvizat, şi folosit pentru dezvoltarea persoanelor implicate mai degrabă decât pentru amuzamentul unei audienţe detaşate. Teatrul este un mediu natural, o excrescenţă a jocului imaginativ al copiilor şi al ritualului religios şi social. Cultura noastră l-a retrogradat pe un nivel specializat al divertismentului, dar 48 piesele şi schiţele au fost o parte a moştenirii oricărei culturi, reprezentând profanul şi comicul cât şi sacrul şi tragicul. Teatrul este integrator, corelând acţiunea, imaginaţia şi puterea care forţează la o întâlnire directă. 8. Moreno nu s-a limitat doar la a folosi teatrul, ci a recunoscut că activitatea de a juca teatru personal improvizat ar putea servi drept un “câmp liminal” în care oamenii ar putea experimenta transformări psihologice, sociale, şi chiar spirituale. Despre acest mijloc prin care oamenii ar putea vorbi cu zei, cu cei nenăscuţi, să se împace cu cei morţi sau să retrăiască un eveniment nefericit, dar acordându-i un sfârşit fericit, Moreno a crezut că merită să fie recunoscut ca având un anume status fenomenologic, aşa numita plus realitate. 9. Moreno şi-a imaginat procesul de jucare a rolurilor ca pe un vehicul pentru dezvoltarea capacităţii de improvizaţie, a expansiunii rolurilor, şi a flexibităţii rolurilor. Cu alte cuvinte, metoda era de asemenea un tip de antrenament de bază pentru o sănătate mai bună şi adaptare. Astfel, aceste abordări au transcens graniţele psihoterapiei per se - adică tratamentul acelora care se identificau pe ei înşişi ca fiind “bolnavi” sau “disfuncţionali”- şi au fost apoi extinse la promovarea creativităţii şi flexibilităţii oamenilor obişnuiţi, în afaceri, şcoli, biserici, construcţia comunităţii şi chiar politică. 10. O metodă înrudită, acum acceptată la scară largă, era încă inovativă atunci când Moreno a promovat-o: lucrul cu grupul şi oferirea permisiunii membrilor lor să deţină roluri semnificative atât în vindecarea personală cât şi a celorlalţi. De atunci, toate valorile grupurilor interactive au fost estensiv cercetate. 11. Tehnica asumării rolurilor este un mijloc puternic de a dezvolta capacitatea de înţelegere, şi tehnica sa înrudită de “inversarea rolurilor” este şi ea foarte importantă pentru rezolvarea conflictelor. Deoarece inversarea rolurilor este metoda operaţională de construire a capacităţii de imaginaţie şi de empatie, Moreno a considerat că activitatea de extindere a propriei persoane în sens empatic era o obligaţie etică. 12. O altă valoare a teatrului era aceea a auto-exprimării, şi ea oferă un canal important pentru capacitatea naturală pentru ceea ce analiştii au numit “sublimare”. Moreno a observat că dezvoltarea spontaneităţii este o componentă importantă pentru celelalte arte : desen, muzică, dans, poezie, etc. Munca sa a influenţat major terapiile prin arte creative. 13. O temă înrudită este aceea a catharsisului, care are un număr de funcţii psihologice asociate. Moreno a descoperit că psihodrama avea un mare potenţial în evocarea chatarsisului şi că era de obicei terapeutică. În continuarea catharsisului, trecerea 49 de la experimentarea vieţii la căutarea tendinţelor care au un înţeles şi care ar putea fi interpretate ca un proces de învăţare şi dezvoltare, este terapeutică. 14. Sociometria a fost o metodă utilă pe care Moreno a inventat-o pentru a sublinia importanţa legăturilor afective sau lipsei acestora în relaţiile interpersonale şi de grup. Moreno defineşte sistemul de relaţii conştiente sau inconştiente care se formează între membrii grupului ca «tele». 15. Reprezentarea, metafora, concretizarea, toate acestea reflectă ideea că oamenii pot fi angajaţi mai conştient în tendinţele lor naturale de a gândi simbolic. Unele din aspectele mai subtile ale relaţiilor pot fi reprezentate prin folosirea diagramelor precum atomul social sau reţeaua socială, a obiectelor specifice precum marionetele, piesele de şah, sau chiar magneţii de frigider (aşa cum face Tony Williams), a metodelor active precum sculptura în familie, sau a formelor de nisip. 16. Sublimarea este necesară pentru canalizarea nevoilor şi afectelor ce nu pot fi managerizate doar printr-o aprofundare verbală - precum durerea profundă. Pictura, poezia, cântecul, dansul şi teatrul servesc adesea drept vehicule de transcendere a limitelor vieţii obişnuite. Cadrul de referinţă specific psihodramei are o serie de caracteristici: P Necesitatea unui proces de încălzire iniţială care are rolul de a exterioriza emoţiile astfel încât spontaneitatea şi dezvoltarea de relaţii interpersonale să fie stimulată. P Rolul fundamental al acţiunii înţeleasă fie ca reprezentare scenică, fie ca experimentarea în aici şi acum şi focalizarea atenţiei asupra acestui moment şi nu asupra povestirii experienţelor anterioare. Finalitatea este de analiză, conştientizare şi restructurare a problemei în vederea căutării unor soluţii noi. P Crearea unui climat de grup cald şi acceptant care va permite participanţilor să se exprime autentic. P Crearea de situaţii care să permită pe de o parte procesele de reflectare profesională prin raportarea propriilor acţiuni la ale altora şi pe de alta, de oglindire profesională prin aflarea părerii celorlalţi asupra acestor acţiuni. P Utilizarea ca tehnică de bază a inversiunii de rol care permite înţelegerea mai adecvată a celuilalt prin identificare sau diferenţiere faţă de acesta. P Participarea celorlalţi după fiecare moment de acţiune prin împărtăşirea unor experienţe personale ceea ce va contrabalansa tendinţele de a judeca sau de a da sfaturi care pot fi percepute ca agresive şi pot activa mecanismele de apărare. 50 P Considerarea relaţiilor intersubiective, în care fiecare înţelege şi respectă subiectivitatea celorlalţi, ca fiind centrală pentru construirea unui climat pozitiv de grup. P Adoptarea unui mod directiv de conducere a grupului, directivitate înţeleasă însă nu ca manipulare, doar reliefarea unui comportament activ al consilierului astfel încât să se respecte intersubiectivitatea, să se faciliteze dezvoltarea relaţiilor nonanxioase şi spontane. P Interpretarea prin acţiune, prin materialul care apare prin acţiune şi nu prin intervenţia interpretativă directă a consilierului. P Interpretarea tuturor rolurilor şi eventual a rolurilor complementare din contextul vieţii persoanei astfel încât acestea să le poată vedea într-o altă lumină. P Existenţa unor momente şi spaţii clar definite pentru fiecare din momentele procesului psihodramatic. Sesiunea psihodramatică este divizată în trei părţi: timpul grupului, timpul protagonistului, timpul participării. În fiecare dintre aceste faze directorul declanşează între componentele grupului acele interacţiuni care creează în protagonist condiţiile de a juca, condiţii de realitate sau de semirealitate, acele roluri care îl fac să fie sau îl vor. Sesiunea psihodramatică este unitatea de timp în interiorul căreia se desfăşoară o activitate psihodramatică unitară şi completă. Durata sa este predefinită contractual: cantitatea de timp necesară este stabilită de psihodramatist pe baza exigenţelor grupului şi a stilului sau operativ. Cu un grup de adulţi “normali” timpul mediu este de două ore, în timp ce cu grupurile speciale (spre exemplu cele de copii, cele de adulţi cu probleme psihice grave) durata se reduce datorita slabei capacitaţi de menţinere a atenţiei. Cuvinte cheie: psihoterapie experienţială, tehnică nondirectivă, grup de întânire, terapie existenţialistă, logoterapie, psihoterapie gestaltistă, psihodramă, erou, ego auxiliar, tele, joc de rol inversat, catharsis, sociometrie, terapie art-creativă. Întrebări recapitulative: 1. Care sunt elementele pe care terapeuţii existenţialişti pun cu deosebire accent? 2. Descrieţi ce fel de tehnici sunt folosite în psihoterapia experienţială. 3. Cine este promotorul terapiei centrate pe client şi ce altă importantă contribuţie a acestuia este consemnată în aria terapeutică ? 51 4. Care este spaţiul predilect de folosire a psihodramei ? 5. Folosirea cadrului de refeinţă în psihodramă are o serie de caracteristici. Care dintre acestea sunt cele mai importante? 6. În ce constă munca eroului şi a ego-ului auxiliar într-o terapie prin joc dramatic ? PRELEGEREA 4 PSIHOTERAPIA COGNITIV-COMPORTAMENTALĂ Conţinuturi: 4.1. Bazele psihoterapiei cognitiv-comportamentale 4.2. Recunoaşterea distorsiunilor cognitive 4.3. Structura demersului terapeutic cognitiv-comportamental 4.4. Psihoterapia raţional-emotivă Obiective: 1. Introducerea în structurile cognitiv-comportamentale 2. Înţelegerea disfuncţionalităţilor cognitive 3. Familiarizarea cu conceptele specifice psihoterapiei raţional-emotive Precerinţe: Cunoştinţe de psihologie cognitivă şi psihopatologie Expunere: 52 4.1. Bazele psihoterapiei cognitiv-comportamentale Principiul de bază al terapiei cognitiv-comportamentale este că «modurile în care individul se comportă sunt determinate de situaţiile indicate şi de felul în care subiectul le interpretează» (Irina Holdevici, 1996, pag.104). Astfel, gândurile şi atitudinile subiectului, şi nu doar evenimentele exterioare, influenţează stările afective ale persoanei. De pildă, un depresiv îşi spune «totul e lipsit de sens», iar un anxios se gândeşte frecvent «ce va fi dacă...?» Deşi aceste gânduri negative sunt distorsionate exagerat şi lipsite de temei logic, ele creează impresia că au o bază reală. Psihoterapia cognitivă are menirea de a-l ajuta pe subiect să-şi formeze un alt set de atitudini, mai realiste şi cu un conţinut pozitiv. Rezolvarea de probleme reprezintă o latură importantă a terapiei. Acest tip de terapie are la bază un demers de învăţare, în care se lucrează concret cu clientul şi se evaluează permanent efectele pe care le au aceste schimbări în comportament şi în gândire. Terapia cognitivă se bazează pe o teorie a personalităţii care afirmă că felul în care cineva gîndeşte determină în mare masură felul în care simte şi se comportă. Din punct de vedere cognitivist, personalitatea apare ca o “caracteristică individuală a subiectului uman, care determină modul său particular de interacţiune socială, prin care evaluează impresiile, influenţele şi cerinţele mediului şi prin care se diferenţiază de ceilalţi” (T.B.Sieler, în volumul “Fondations of Cognitive Therapy”, 1984, pag. 28); personalitatea se bazează pe structuri cognitive şi pe sistemul structural specific, pe care individul şi l-a dezvoltat în timpul vieţii şi istoriei sale, pe baza influenţelor interne şi externe. Schimbările la acest nivel se pot produce pe mai multe căi, prin dialog terapeutic persuasiv, sau prin participare directă. Obiectivul principal al terapiei cognitiv-comportamentale este învăţarea de noi modele de comportament şi a noi deprinderi de a face faţă situaţiei, altfel spus construirea pattern-urilor (abilităţilor) de rezolvare de probleme. Problema apare ca “o stare iniţială indezirabilă, o stare finală dezirabilă şi o barieră între starea iniţială şi cea finală” (F.Konig, în volumul “Fondations of Cognitive Therapy”,1984, pag.137). Pentru rezolvarea problemei persoana are nevoie, pe lângă cunoştinţele specifice şi de procedee de construcţie (euristici), care să-i permită înlocuirea datelor pe care nu le deţine. După George Ionescu (1985), terapia cognitivă apare ca un proces, cuprinzând o serie de etape, ce are ca rezultat formarea modalităţilor de rezolvare a problemelor (“problem solving”) cu care este confruntat subiectul şi formarea modalităţilor de a face faţă (“coping skills development”) unor situaţii noi şi solicitante. În concepţia cognitivistă “dispoziţiile noastre sufleteşti sunt condiţionate de 53 reprezentările mentale, verbale, sau ilustrate prin imaginile pe care le avem despre evenimentele care ne afectează şi de monologurile care rezultă. Terapia cognitivă este un demers firesc, care permite subiectului să conştientizeze aceste mecanisme şi să-şi schimbe starea sufletească” (P.Brinster,1997, pag.9). Metafora psihoterapiei cognitive este: “sticla pe jumătate plină”. S-a constatat că terapia cognitivă dă rezultate la fel de bune ca medicaţia antidepresivă; diferenţa constă în aceea că, dacă se întrerupe medicaţia, depresia revine, pe când clientul depresiv care a urmat psihoterapie rămâne cu anumite tehnici de autoreglare psihică. Pentru ca un subiect să se simtă mai bine, el trebuie făcut să înţeleagă că atitudinile şi gândurile declanşează stări emoţionale şi că, dacă îşi va modifica stilul de a gândi, se vor modifica şi stările afective, şi comportamentul. În prezent, psihoterapia cognitivă şi comportamentală ocupa locul întâi în lume în ce priveşte eficienţa (în ţările anglo-saxone acest tip de terapie este singurul plătit de către asigurările medicale). Terapia cognitivă şi cea cognitiv-comportamentală îi ajută pe subiecţi în revizuirea comportamentului, prin modificarea modului de a gândi. Persoana care reuşeşte să-şi schimbe modelele negative de gândire va avea o imagine de sine mai bună, va trăi mai puţine stări de depresie şi anxietate, se va angaja în relaţii satisfăcătoare cu ceilalţi şi va avea un randament mai bun în activitate. Primul pas în aceste terapii îl reprezintă explicarea modului în care gândurile şi atitudinile influenţează stările afective. Burns (1989) realizează o listă care ilustrează modul în care gândurile sunt legate de stările afective ale persoanei: STAREA AFECTIVĂ GÂNDURILE DECLANŞATOARE tristeţe, depresie subiectul nutreşte gânduri legate de o pierdere (respingerea de persoana iubită, pierderea serviciului, pierderi materiale, eşecul în îndeplinirea unui scop etc) subiectul crede că a rănit pe cineva sau că nu a reuşit să culpabilitate, ruşine traiască după propriile standarde; culpabilitatea derivă din autocondamnare; ruşinea derivă din gândurile legate de pierderea prestigiului. supărare, iritare, resentimente subiectul crede că altcineva îl nedreptăţeşte sau încearcă să profite de pe urma sa. implică gânduri legate de faptul că datele realităţii nu frustrarea corespund expectaţiilor persoanei; subiectul doreşte ca 54 lucrurile să se fi desfăşurat altfel (referitor la propria persoană sau la evenimente externe) anxietate, îngrijorare, panică subiectul gândeşte că se află în pericol deoarece se poate produce un eveniment neplăcut inferioritate şi sentiment de subiectul se compară cu cei din jur şi ajunge la concluzia că subestimare nu este atât de valoros ca ei singurătate subiectul îşi spune că este nefericit pentru că nu primeşte suficientă dragoste şi atenţie lipsa de speranţă, descurajare subiectul e convins de faptul că necazurile sale vor continua la nesfârşit Subiectul trebuie să conştientizeze că, în ciuda convingerii sale cu privire la validitatea gândurilor negative, majoritatea acestora sunt distorsionate şi nerealiste. Burns preciza faptul că, uneori, gândurile negative pot fi adevărate şi realiste. În această situaţie, subiectul trebuie să înveţe să accepte stările afective justificate şi să facă faţă adecvat situaţiei. Trebuie însă făcută diferenţa între stările adecvate şi cele neadecvate; tristeţea este adecvată, disperarea - nu; îngrijorarea este adecvată, panica - nu. Burns porneşte de la ideea că subiectul doritor de autoperfecţionare trebuie să sesizeze foarte bine distincţiile între gândurile realiste şi emoţiile adecvate situaţiei, pe de o parte, şi cele distorsionate, autoperturbatoare, pe de altă parte. 4.2. Recunoaşterea distorsiunilor cognitive Înainte de a se trece la descoperirea şi combaterea gândurilor negative, clientul trebuie să înveţe să descopere distorsiunile cognitive ce apar des în modul lui de gândire. Burns a catalogat peste zece tipuri de distorsiuni ale stilului de gândire: 1. stilul de gândire “totul sau nimic” se referă la tendinţa de apreciere a lucrurilor în culori extreme (dacă un lucru nu a fost realizat perfect, el va fi considerat ca fiind un eşec). 2. suprageneralizarea: subiectul consideră că un eveniment negativ singular reprezintă un model care se va repeta la nesfârşit, el utilizând termeni ca “totdeauna”, “niciodată”. 3. filtrarea mentală cu concentrare asupra negativului: subiectul alege un singur 55 eveniment negativ şi se concentrează asupra lui astfel încât întreaga realitate devine deformată. 4. desconsiderarea pozitivului: subiectul respinge toate evenimentele pozitive, afirmând că acestea nu contează. Dacă a realizat un lucru bun, îşi spune: “nu este suficient de bun”, “dacă l-am făcut eu înseamnă că era mult prea uşor”. 5. desprinderea unor concluzii pripite: interpretarea negativă a unor situaţii când nu există suficiente date pentru a trage concluzia respectivă. 6. “citirea gândurilor”: subiectul conchide în mod arbitrar că o persoană îi este ostilă, fără a verifica însă acest lucru. 7. “ghicirea viitorului”: subiectul prezice faptul că lucrurile vor lua o întorsătură proastă. 8. amplificarea: subiectul exagerează importanţa problemelor sau defectelor sale, minimalizând calităţile sau succesele. 9. judecata afectivă: clientul îşi spune că stările afective negative reflectă cu adevărat realitatea: “Dacă îmi este frică să zbor, înseamnă că zborul este periculos”. 10. imperativele categorice: lucrurile trebuie să corespundă neapărat gândurilor sau expectaţiilor sale: “Nu ar fi trebuit să fac acele greşeli”, “El ar trebui să mă iubească”. 11. etichetarea: forma extremă a tipului de gândire “totul sau nimic”. În loc să spună că a făcut o greşeală, subiectul îşi pune o etichetă: “Sunt un ratat, un prost”. Etichetarea este o manieră iraţională de a gândi deoarece oamenii nu pot fi identificaţi în totalitate cu faptele lor. Etichetele negative pot fi aplicate propriei persoane sau unor terţi. 12. personalizarea şi blamarea: a. personalizarea se referă la faptul că subiectul se simte responsabil pentru o situaţie pe care nu o poate controla: o soţie maltratată îşi spune că dacă ar fi o mai bună gospodină, soţul nu ar mai bate-o. b. blamarea se referă la faptul că subiectul îi învinovăţeşte pe alţii pentru lucrurile negative din viaţa lui: “Căsnicia mea nu merge pentru că soţul meu este iresponsabil” (s-a făcut şi o etichetare). Gândurile negative se înlătură prin tehnica dialogului socratic şi sunt înlocuite cu alte gânduri mai raţionale. Ele pot fi corectate printr-o serie de tehnici, în primul rând prin găsirea şi conştientizarea distorsiunilor şi acceptarea nuanţelor şi alternativelor, care trebuiesc evaluate pentru a stabili limitele şi avantajele, argumentele şi contraargumentele. Următorul pas constă în reevaluarea gândurilor şi sentimentelor. O tehnică eficientă cere subiectului să-şi imagineze ce este mai rău şi să compare 56 rezultatul cu realitatea; de obicei, vor apărea diferenţieri semnificative şi, astfel, i se poate demonstra subiectului că pattern-ul său de abordare anxioasă a situaţiei este deformat. Tehnica se poate combina cu învăţarea unor modalităţi de depăşire a situaţiei; în acest fel subiectul se va simţi mai securizat şi anxietatea anticipatorie va scădea. Ellis identifică 3 categorii de convingeri (credinţe iraţionale): 1.Trebuie să fac totul foarte bine şi să câştig aprobarea celorlalţi pentru că altfel sunt lipsit de valoare; 2.Ceilalţi trebuie să-mi acorde consideraţie, altfel trebuie pedepsiţi; 3.Viaţa trebuie să-mi ofere tot ce doresc repede şi uşor şi să nu-mi rezerve nimic din ceea ce nu-mi doresc. 4.3. Structura demersului terapeutic cognitiv-comportamental Terapiile cognitiv-comportamentale utilizează pe de o parte tehnici de modificare a comportamentului, încorporând şi procedee de schimbare a convingerilor disfuncţionale. Etapa I (după faza de prezentare a scopului terapiei) Subiectului i se cere să identifice elementul perturbator extern. Acesta trebuie să realizeze o descriere a problemei cât mai precisă. Pentru ca problema să fie prezentată cât mai real, ea trebuie să se desfăşoare într-un anumit timp şi spaţiu, unde sunt incluse persoanele implicate. Dacă subiectul se simte inconfortabil fără să ştie de ce, i se indică să noteze ce făcea în acel moment (de exemplu: “Spălam vase, când am început să mă simt rău”). Etapa II Subiectului i se cere să noteze stările afective negative pe care le trăieşte şi să le evalueze intensitatea pe o scală de la 0–10 (sau de la 0– 100). Etapa III Clientul este învăţat să-şi adreseze întrebări de tipul: “Ce-mi spun în gând în situaţia care mă supără?”. Se notează gândurile negative automate ce vor fi apoi evaluate pe o scală 0-10 (sau 0-100) în funcţie de cât de mult crede în ele. După identificarea lor, subiectului i se cere să descopere distorsiunile cognitive ce stau la baza lor. Etapa IV Combaterea gândurilor negative disfuncţionale: va fi folosită tehnica dialogului socratic. Întrebarea standard pe care clientul trebuie să şi-o adreseze este: “Ce dovadă am 57 eu că acest gând este adevărat?”. Pentru combaterea gândurilor negative se folosesc următoarele tehnici: P tehnica unui caz similar: unui subiect care nutreşte gânduri excesiv de autocritice i se recomandă să-şi adreseze întrebarea: “Oare ce sfat i-aş da unui prieten care seamănă mult cu mine şi care are o problemă asemănătoare?”. P tehnica experimentală: când apare un gând negativ, subiectul ar putea fi învăţat să verifice sub forma unui experiment în ce măsura gândul respectiv este adevărat. P stilul de gândire “nuanţe de cenuşiu”: subiectul este învăţat să se întrebe dacă nu cumva gândeşte în nuanţe de alb şi negru. Apoi este învăţat să reevalueze situaţia pe o scală de la 0-100. P metoda interviului: se poate evalua veridicitatea gândului negativ întrebând şi alţi oameni ce părere au în legătură cu adevărul gândului respectiv. P metoda reducerii la absurd: pacientul care se confruntă cu un gând negativ este instruit să se întrebe: “Ce înţeleg eu prin aceasta? Nu recurg cumva la etichete vagi?". Metoda este utilă mai ales ales când apare distorsionarea numită etichetare. P metoda semantică: reprezintă o tehnică de combatere a afirmaţiilor categorice de tipul “trebuie neapărat”. Clientul învaţă să înlocuiască aceste afirmaţii cu unele mai puţin încărcate afectiv: “Ar fi de dorit să iau examenul cu notă mare”. P reatribuirea: se potriveşte în cazul în care constatăm că subiectul utilizează personalizarea sau autoblamarea. Clientul va învăţa să identifice şi alte cauze pentru situaţia dezagreabilă în afară de cea considerată de client ca fiind cea mai importantă. P analiza costurilor şi beneficiilor: această tehnică abordează gândul negativ nu din perspectiva veridicităţii lui, ci din aceea a motivaţiei de a-l menţine (subiectul este învăţat să se întrebe ce va avea de câştigat şi ce de pierdut dacă menţine gândul respectiv). Etapa V Odată combatute gândurile negative, ele sunt înlocuite cu gânduri alternative mai realiste. Etapa VI Reevaluarea: cât de mult mai crede pacientul în adevărul gândului său negativ?. Gândurile alternative pot fi transformate şi în sugestii ce pot fi ulterior folosite în relaxarea sau hipnoza clientului. Datorită accentului deosebit pe care îl pune pe tehnicile de restructurare atitudinală, terapia cognitiv-comportamentală seamănă foarte mult cu terapia raţional-emotivă. 58 Termenul de “terapie cognitiv-comportamentală“ îşi are originile atât în domeniul psihologiei cognitive, care pune accent pe rolul gândurilor în declanşarea stărilor afective şi a comportamentului, cât şi în cel psihologiei comportamentale, care are tehnici precise de modificare a comportamentului. 4.4 Psihoterapia raţional-emotivă (REBT) Acest tip de terapie reprezintă o combinaţie de tehnici întâlnite în cadrul terapiei comportamental-cognitive cu elemente de abordare filosofică. Întemeietorul acestei terapii este Albert Ellis. Pregătit iniţial ca psihanalist, domeniu în care a practicat vreme de cinci ani, Ellis a considerat această abordare ca fiind ineficientă şi a abandonat-o. Terapeutul şi-a definit ulterior metoda ca pe o psihoterapie activ-directivă de scurtă durată (5-15 şedinte). Acest sistem va presupune învăţarea rapidă a ABC-ului metodei. În prima şedinţă i se explică clientului că un eveniment nefericit activator (A) contribuie dar nu produce perturbarea psihică. Stările dezaptative (C) sunt reprezentate de către consecinţele emoţionale şi comportamentale. Ellis spune că persoanele se perturbă pe ele însele datorită opiniilor iraţionale cu privire la evenimentul activator. Terapeutul arată clientului diferenţa uriaşă dintre credinţele iraţionale prin intermediul cărora subiectul îşi exprimă dorinţa ca evenimentul să se amelioreze, şi credinţele absurde care reprezintă cerinţe absolutiste conform cărora evenimentul activator trebuie cu orice preţ să fie ameliorat. Din prima şedinţă, i se arată clientului cum să lupte prin metoda contraargumentului şi să ajungă la noua filosofie de viaţă. Această filosofie va genera stări afective eficiente şi comportamente sănătoase. Particularităţile psihoterapiei raţional-emotive sunt următoarele: A. Cu cât terapeutul este mai activ şi mai direct atunci când explică clientului schemele, cu atît pacientul va învăţa mai repede să se autoajute. B. Terapeutul trebuie să manifeste în faţa clientului încredere că psihoterapia dă rezultate rapide şi eficiente, dar această încredere nu trebuie exagerată (clientul trebuie să afle că în majoritatea cazurilor se obţin rezultate). C. În acest demers apare componenţa temelor pentru acasă (liste cu gânduri negative, modalităţi de contraargumentare a cestora şi înlocuirea lor cu unele raţionale). D. În ceea ce priveşte partea comportamentală, apare o diferenţă faţă de alte terapii: în cadrul terapiei raţional-emotive se aplică sarcini cu caracter imploziv. Terapeuţii din cadrul psihoterapiilor cognitiv-comportamentale aplică sarcini gradate (desensibilizare în plan real sau imaginativ), lucrându-se o dată sau de două ori pe săptămână. În cadrul 59 REBT rareori se procedează astfel. De cele mai multe ori se prescriu exerciţii care se repetă de 10-20 de ori pe zi. Când se administrează sarcini implozive, durata terapiei scade. E. Iniţierea unor acţiuni ferme împotriva gândurilor negative. Terapeutul trebuie să- l înveţe pe client cum să lupte împotriva acestora, demonstrându-i că o argumentare slabă duce doar la un insight de natură intelectuală, pe când o argumentare fermă produce insight atât în plan intelectual cât şi comportamental. F. Trebuie să se facă o discriminare între sentimentele adecvate şi cele neadecvate. De la începutul terapiei, pacientul este învăţat să facă diferenţa între stările afective adecvate care apar la declanşarea evenimentului psihotraumatizant şi cele neadecvate (panică, dispreţ, ură). Se demonstrează că aceste gânduri iraţionale generează sentimente inadecvate. Clientul este ajutat să devină mai realist şi mai logic şi să renunţe la gândurile fără rost. Ellis este de părere că toţi pacienţii nutresc gânduri iraţionale sau lipsite de logică (distorsionări cognitive). În spatele acestor afirmaţii lipsite de logică se află postulate, absolutisme de tipul: “Eu trebuie întotdeauna, cu orice preţ şi în orice condiţii, să obţin aprobarea ta şi să te fac să te comporţi bine cu mine”. Există şi o variantă a psihoterapiei raţional-emotive, cea de terapie de grup. REBT poate fi aplicată totodată individual, individual în combinaţie cu cea de grup, sau grup ca atare. Aceasta din urmă permite obţinerea unor rezultate mai bune, deoarece: ! Pacienţii realizează că şi alţii au probleme emoţionale (ca şi ei) şi văd cum se luptă aceştia să şi le rezolve. ! Pacienţii îşi discută între ei gândurile iraţionale, obţin sprijin şi sunt încurajaţi să-şi facă temele pentru acasă. ! Se pot realiza jocuri care au drept scop lupta de înlăturare a gândurilor negative. REBT poate fi utilizată şi în combinaţie cu alte metode terapeutice: - terapii de formă sistemică; - analiza tranzacţională; - terapii experienţiale; - unele tehnici specifice psihanalizei. Cu toate acestea, Ellis considera că este de dorit evitarea anumitor proceduri neelegante (aceeasta evitare poate conduce şi la scurtarea timpului de tearpie şi obţinerea unor rezulate mai stabile în timp). Ce tehnici trebuiesc evitate ? 60 P Trebuie să evităm metoda asociaţiei libere: acestă metodă pune în evidenţă tone de materiale bune pentru a scrie un roman, dar nu pentru identificarea rapidă a gândurilor iraţionale. Această metodă impiedică chestionarea directă, argumentările şi strîngerile de dovezi. P Analiza visurilor: visul nu mai este considerat calea regală de acces la inconştient, ci un fel de ladă de gunoi a unor fragmente de materiale adunate în timpul zilelor anterioare. Analiza se practica rareori şi doar pentru a căuta în vis elemente ale credinţelor iraţionale. P Trebuie evitată o atitudine prea apropiată a terapeutului. Încercarea de a da căldura afectivă, suport psihic are ca rezultat faptul ca pacientul va dori mai multe şedinţe, dezvoltând dependenţa de terapeut (nevoia de dragoste şi toleranţă pa care o are subiectul). Se propune o atitudine empatică, încărcată de feed-back. P Trebuie evitată furnizarea unui număr prea mare de detalii legate de evenimentul declanşator. Mulţi clienţi au tendinţa de a descrie evenimentul nefericit prin povestiri lungi, pline de detalii. Acest lucru poate avea până la un punct un caracter de catharsis, dar nu-i schimbă pe pacienţi. Aceasta practică consumă timp şi-l încurajează pe client să se scufunde în nefericirea sa. Terapeutul trebuie să ceară clientului să rezume problema şi să se concentreze asupra gândurilor negative şi a consecinţelor lor în plan emoţional şi comportamental. P Trebuie evitată vorbăria compulsivă cu privire la propriile sentimente. Clientul obişnuit cu alte tipuri de terapii manifestă tendinţa de a reveni obsedant la trăirile sale. În acest caz, terapeutul ar trebui să spună ceva asemănător cu: “Înţeleg ce ai simţit şi cred că multe dintre trăirile tale sunt justificate, dar să ne concentrăm asupra sentimentelor dăunătoare, la ceea ce gîndeşti şi faci pentru a le menţine”. P Evitarea excesului de gândire pozitivă. Excesul de gânduri pozitive are următoarele dezavantaje: -Gândurile pozitive pot avea un caracter utopic şi astfel clientul poate fi dezamăgit; -Gândurile pozitive contribuie la obţinerea unor rezulate înalte, dar implică ideea că pacientul trebuie să reuşească cu orice preţ. Este mai indicată o abordare filosofică (chiar dacă nu fac acest lucru întotdeauna bine, voi lua în calcul doar performanţele) şi nu una pragmatică (pot face asta mai bine- performanţă). Ca şi alte sisteme de psihoterapie scurtă, psihoterapia raţional-emotivă oferă 61 pacientului tehnici eficiente de rezolvare a problemelor cât şi tehnici de antrenare a abilităţilor de a face faţă vieţii. Psihoterapia raţional-emotivă nu reprezintă doar un demers cognitiv, ci şi unul filosofic, Ellis spunînd: “Dacă oamenii s-ar baza pe o filosofie reală de viaţă, şi-ar putea modifica astfel modul de gândire şi comportament. Nevroticii se vor autoperturba mai puţin atunci când sunt confruntaţi cu situaţii traumatizante dacă renunţă la modul dogmatic, absolutist şi lipsit de logică de a interpreta obiectele realităţii”. Ceea ce deosebeşte REBT de psihoterapia comportamental-cognitivă este că acest sistem îi ajută pe clienţi să se modifice atunci când se află într-o situaţie disfuncţională şi abia apoi să modifice situaţia. Dacă subiectul modifică evenimentul exterior, se simte mai bine şi nu mai manifestă dorinţa de schimbare. De aceea nu se lucrează foarte mult asupra unor soluţii practice până la momentul în care clientul nu renunţă la pattern-ul negativ de gândire. REBT este un sistem terapeutic ce se vrea foarte scurt, deşi şi Ellis recunoştea că în cazul unor clienţi dificili durata terapiei se poate prelungi. Psihoterapia raţional-emotivă îşi propune să conducă la o amelioare de lungă durată astfel încât: $ Clienţii să renunţe la simptomele lor; $ Clienţii să reducă comportamentele disfuncţionale; $ Clienţii să menţină progresul făcut în terapie. Pentru a se produce restructurarea atitudinală, se propune: P Clientul trebuie să conştientizeze că el se perturba pe el însuşi mai mult decât îl perturbă evenimentele de viaţă. P Trebuie implementată convingerea că omul poate refuza să se lase perturbat de elementele minore care s-au produs sau care s-ar putea produce, iar dacă perturbarea s-a produs, acesta poate fi înlăturată. P Este necesară conştientizarea faptului că nu dorinţele sau valorile personale sunt cele ce-i perturbă pe aomeni, ci cerinţele absolutiste şi rigide în legătură cu acestea. P Clienţii trebuiesc convinşi de faptul că asupra stilului iraţional de gândire trebuie lucrat, că nu există minuni, ci doar acţiuni tenace în direcţia autoperfecţionării. P Dacă clientul dezvoltă vreun interes de tip exterior pe termen lung, acesta va proiecta scopuri, ceea ce îl ajută. Ellis îşi încuraja clienţii să-şi facă cât mai multe planuri pe termen lung. 62 Avantajele psihoterapiei raţional - emotive sunt următoarele: $ Clienţii îşi comută atenţia de la simptomele lor; $ Existenţa lor începe să capete un sens, renunţând astfel la sentimentele de inutilitate; $ Dacă scopurile sunt corect proiectate, clienţii încep să obţină satisfacţii de pe urma lor, acceptând astfel mai uşor părţile mai puţin agreabile ale existenţei lor; $ Dacă clienţii obţin succese, aceştia se autopercep ca fiind valoroşi şi utili. Cuvinte cheie: psihoterapie cognitiv-comportamentală, gând negativ, distorsiune cognitivă, gând raţional, psihoterapie raţional-emotivă, caracter imploziv, abordare filosofică, insight intelectual şi comportamental. Întrebări recapitulative 1. La ce face referire obiectivul principal al psihoterapiei cognitiv- comportamentale? 2. În ce mod funcţionează distorsiunile cognitive? Oferiţi exemple. 3. Care este modalitatea de lucru atunci când se foloseste tehnica socratică? 4. Unde şi când sunt uzitate metoda interviului şi metoda costurilor şi beneficiilor? 5. În ce constă modelul ABC ? 6. Ce fel de sarcini se aplică în demersul raţional-emotiv? Care este scopul acestora? 7. Denumiţi o serie de tehnici terapeutice ce se combină eficient cu psihoterapia raţional-emotivă. 8. Care este deosebirea dintre terapia cognitiv-comportamentală şi REBT? 63 Bibliografie: Brister Philip, “Terapia cognitivă”, Buc., Ed.Teora, 1997. Boria,Giovanni, “Lo psicodramma classico”, Ed. Franco Angeli, Milano, 1997. Cottraux Jean., “Terapiile cognitive”, Ed. Polirom, Iaşi, 2003. Dafinoiu Ion, “Elemente de psihoterapie integrativă”, Ed. Poliron, Iaşi, 2001. David Daniel, “Psihologie clinică şi psihoterapie”, Iaşi, Ed. Polirom, 2006. Elis, Albert; Grieger, R., “Handbook of Rationale Therapy”, Springer Corp, New York, 1997. Gîrlaşu-Dimitriu Odette, “Tehnici psihoterapeutice”, Buc, Ed. Victor, 2004. Holdevici Irina, “Elemente de psihoterapie”, Buc., Ed. All, l996. Holdevici Irina, “Autosugestie şi relaxare”, Buc., Ed. Ceres, l995. Holdevici Irina, “Ameliorarea performanţelor individuale prin tehnici de psihoterapie”, Buc., Ed. Orizonturi, 2001. Holdevici Irina, Neacşu Valentina, „Consiliere psihologică şi psihoterapie în situaţiile de criză”, Buc., Ed. DUAL TECH, 2006. Huber Winfrid, “Psihoterapiile. Terapia potrivită fiecărui pacient”, Buc., Ed. Ştiinţă şi tehnică”, 1997. deLassus Rene, Analiza tranzacţională”, Buc., Ed. Teora, 2000. Mitrofan Iolanda, “Psihoterapia experenţială”, Buc., Ed.Infomedica, l997. Mitrofan Iolanda, “Orientarea experenţială în psihoterapie; Dezvoltare personală, interpersonală, transpersonală”, Bucureşti, Ed.SPER, 2005. 64 